Menara Sepi Yang Misteri di Tengah Lembah

Kali ini saya membawa anda kembali meneroka sebuah lagi khazanah bersejarah ketamadunan bangsa Afghan yang tersembunyi di Lembah Sungai Hari, Daerah Shahrakh, Wilayah Ghur, Afghanistan. Menara Jam, sebuah monumen yang diiktiraf sebagai Tapak Warisan Dunia oleh UNESCO pada tahun 2002. Ianya merupakan binaan kurun ke-12 yang terletak di pertembungan Sungai Hari dan Sungai Jam dan satu-satunya monumen binaan empayar Kesultanan Ghuri yang masih berdiri sehingga kini. Menara yang sepi lagi misteri dan dihiasi ukiran secara halus ini tampaknya seperti pencakar langit yang mirip laksana roket hendak dilancarkan  ke angkasaraya.

Didirikan pada tahun 1194 oleh Sultan Ghiyasuddin (1153 hingga 1203 Masihi), sultan teragung antara kesemua raja yang pernah menjadi Sultan Ghuri dan menjadi kemuncak arsitektur menggunakan bata yang dibakar. Berketinggian 65 meter dari aras lembah tapaknya. Asalnya menara ini barangkalinya adalah sebahagian daripada masjid jamek di atas sebuah tapak yang dikenalpasti sebagai kota Firuzkuh, sebuah kota yang menjadi singgahsana musim panas para Sultan Ghuri. Pada ketika itu, menara ini pernah memiliki lampu api di puncaknya yang menampakkannya seakan-akan rumah api di atas daratan dikelilingi banjaran pergunungan setinggi 2400 meter.

Rekabentuk menara ini merangkumi empat tingkat disusun menirus daripada bawah hingga ke atas, secara bertingkat dari tapak batu asas bersegi lapannya. Seluruh bahagian menara ini diliputi hiasan bata yang disusun halus secara café-au-lait. Selain itu, bahagian luar menara ini juga turut dihiasi dengan ukiran geometri bertatahkan jubin-jubin biru laut yang berkilau  serta jaluran kaligrafi membentuk aksara Kufik diselang-selikan dengan aksara Naskhi. Jaluran ukiran bersambung, poligon dan medal-medal (mohor) menghiasi secara halus berselang-selikan petikan ayat-ayat suci daripada Al-Quran.

Pada seksyen pertama batang leher menara ini, ianya dihiasi jubin-jubin biru laut yang membentuk nama Ghiyasuddin dalam aksara Kufik. Warna biru laut ini merupakan warna utama menara ini hasil daripada kilauan jubinnya. Di atasnya terdapat perancah kayu dan pasak-pasak bata yang pada asalnya ditambahkan untuk menyokong anjung. Manakala aci kedua dan ketiga pula lebih terhad hiasannya, pada hujung atasnya dipasangkan dengan lampu api di bawah bumbung gerbang yang tajam dan meruncing. Di bahagian atas itulah, para muezzin yakni bilal melaungkan azan menandakan waktu solat dan waktu berbuka puasa bagi kawasan setempat.

Dan Cruickshank, penulis dan sejarawan seni British yang memiliki minat begitu mendalam terhadap sejarah arsitektur. Pernah melawat tapak bersejarah ini dan menulis mengenai ukirannya.

“Surah ini bernama Surah Maryam, mengisahkan tentang Siti Maryam dan Nabi Isa AS, kedua-duanya dimuliakan oleh agama Islam, dan seperti mana juga nabi-nabi seperti Nabi Ibrahim dan Nabi Ishak. Ianya merupakan petikan yang menekankan persamaan yang dimiliki di antara agama Islam, Nasrani dan Judaisme melainkan perbezaannya. Seolah-olah Sultan Ghuri meletakkan petikan ini sebagai seruan keharmonian dan toleransi di tanah bawah naungannya, bahkan mesej ini dianggap lebih relevan di masa kini berbanding masa lalu.”

Sewaktu pembinaannya, menara Jam adalah merupakan menara bata yang tertinggi di dunia sehinggalah rekodnya diatasi oleh Qutb Minar di Kota Lama Delhi, India juga binaan zaman Kesultanan Ghuri. Bertahun lamanya, para arkeologis merasa kehairanan memikirkan apa tujuan sebenar menara ini dibina. Kedudukannya yang agak terpencil juga menimbulkan persoalan sama turut hadir dikalangan kebanyakan pengunjung, mengapa ianya dibina di lembah tersebut? Ramai juga berpendapat besar kemungkinan menara ini didirikan mengikut trend para penguasa Asia Tengah pada masa itu yang bertujuan menandakan kemenangan kekuasaan politik Muslim ke atas jajahan yang masih lagi belum beragama Islam. Jika benar maka menara Jam ini tergolong di dalam kumpulan 60 menara yang dibina pada kurun ke-11 hingga 13 sebagai simbolik kemenangan Islam ke atas penduduk setempat. Selebihnya hanyalah mercu tanda dan menara kawalan.

Akan tetapi terdapat juga bukti bahawa suatu ketika dulu menara usang berkenaan pernah menjadi sebahagian daripada binaan masjid menurut catatan pencatat sejarah Ghuri, Abu Ubayd al-Juzjani yang menurut catatannya telah runtuh ketika banjir kilat melanda lembah itu beberapa ketika sebelum serangan Mongol ke daerah tersebut. Kajian arkeologi telah menemukan kesan peninggalan sebuah bekas binaan berupa halaman lapang bersebelahan menara tersebut dan kesan-kesan bekas tapak turapan bata-bata bakar yang kini telah dilitupi mendapan. Kawasan Lembah ini dikenalpasti sebagai tapak kota Firuzkuh, pusat pemerintahan Kesultanan Ghuri yang telah hilang dari peta dunia akibat dimusnahkan balatentera Mongol pimpinan Ogedei Khan pada tahun 1222 Masihi. Bukti kewujudan kota legenda berwarna firus itu adalah penemuan beberapa puing-puing dan runtuhan berupa struktur binaan seperti istana Sultan Ghuri, kubu-kubu pertahanan dan kuburan penganut Judaisme yang kini terbenam di bawah mendapan lumpur keras berabad lamanya. Dipercayai kota ini merupakan pusat perdagangan bagi para saudagar Yahudi yang menetap di Afghanistan pada zaman pertengahan. Firuzkuh dikatakan sebuah kota berbudaya majmuk yang makmur di zaman kegemilangannya. Ianya kekal menjadi legasi bagi tempoh di mana masyarakat Afghanistan yang berbilang agama dapat hidup makmur dan berharmoni, disatukan atas dasar persamaan daripada dipisahkan atas dasar perbezaan.

Selepas kemangkatan Sultan Ghiyasuddin, takhtanya diwarisi adindanya Sultan Muizuddin. Akan tetapi kegemilangan kesultanan agung bumi Afghan iaitu Kesultanan Ghuri ini telah mulai pudar sedikit demi sedikit sehingga terpaksa menyerahkan tanah naungannya kepada Empayar Khawarizmiyya. Pemerintah terakhir kesultanan ini, Sultan Alauddin Ali kemudiannya ditangkap oleh tentera Khawarizmiyya serta kemudiannya dibuang negeri ke Gurganj.

Setelah musnahnya kota firus di lembah gunung ini akibat serangan tentera Mongol, kewujudan menara ini kemudiannya dilupakan oleh masyarakat luar Afghanistan sehinggalah ianya ditemui semula pada tahun 1886 oleh Sir Thomas Haldrich, seorang juruukur tanah Inggeris ketika ditugaskan oleh Suruhanjaya Persempadanan Afghanistan. Namun begitu, ianya masih belum mendapat perhatian dunia sehinggalah pada tahun 1957 apabila kajian arkeologi dijalankan oleh dua orang pengkaji asal Perancis yang bernama André Maricq dan Gaston Wiet.

Terdapat banyak penemuan tinggalan arkeologi di sekitar tapak menara kota Firuzkuh yang hilang ini antaranya jubin-jubin dinding marmar, buah catur yang diperbuat daripada gading, emas, dan tembikar. Akan tetapi akibat serangan tentera Amerika Syarikat ke atas Afghanistan pada tahun 2001 sehingga melemahkan penguasaan Taliban telah menyebabkan kawasan bersejarah di Lembah Ghur ini terdedah dengan aktiviti penjarahan haram. Selepas penaklukan ini, berbondong-bondong penjarah haram memasuki lembah ini untuk menjarah tinggalan emas milik kerabat Kesultanan Ghuri yang diduga masih tertanam dan tersembunyi di lembah sekitar menara Jam ini. Aktiviti penjarahan haram ini dilakukan dengan jaya-nya. Sehingga kini lebih banyak tinggalan kota Firuzkuh ini ditemui di luar berbanding bekas tapak kota tersebut. Hasil-hasil penjarahan bekas tinggalan kota ini akhirnya dijual di pasaran gelap di kota Kabul, Herat dan Tehran.

Malahan itu juga, ancaman terhadap menara ini tidak terhenti setakat itu saja. Menara ini semakin menyondong dan berkemungkinan runtuh akibat lembapan bawah tapak yang berpunca daripada sungai berdekatan. Kerja-kerja pembaikan semula pernah dilakukan sekitar tahnn 1970an, akan tetapi peperangan yang melanda Afghanistan pada tahun 1980an dan 1990an membantutkan usaha ini. Hanya pada tahun 2001 kerja-kerja menstabilkan menara ini dapat dilakukan semula. Akan tetapi semenjak 10 tahun lalu kerja-kerja ini terbantut semula dan kedatangan pelawat-pelawat dari luar Afghanistan terhenti sekali lagi. Ini kerana perjalanan ke Lembah Jam menjadi semakin terlalu sukar dan merbahaya bagi ramai orang luar, berpunca daripada ancaman-ancaman yang datang daripada perompak tempatan serta penculikan dan pembunuhan rambang oleh militant-militan yang berkelana di wilayah Ghur dalam perjalanan mereka ke selatan untuk bertempur dengan Internal Security Assistance Force (ISAF) di wilayah Helmand. Apatahlagi kedudukannya yang terpencil serta kesukaran untuk sampai ke sana kerana perjalanan yang memakan masa agak lama daripada ibukota wilayah Ghur, Chaghcharan.

Para pelawat yang berhajat untuk naik ke atas menara ini boleh mendaki tangga pilin (berpusing) untuk melihat pemandangan indah lembah sekeliling. Terdapat sepasang tangga melingkari satu sama lain mirip seperti double-helix DNA. Tangga tersebut berakhir disebuah ruang terbuka, dari mana anda akan dapat meninjau pemandangan kuala pertemuan Sungai Hari dan Sungai Jam. Manakala tangga kedua pula meneruskan lingkarannya hingga ke bahagian atas tempat lampu api dinyalakan dan muezzin melaungkan azan.

Setakat ini tidak dapat dipastikan bila agaknya Lembah Jam serta negara Afghanistan khususnya akan membuka pintunya sekali lagi untuk dunia menerokai keindahan tinggalan sejarahnya? Sesungguhnya biarlah masa yang menentukan. Afghanistan meskipun sebuah negara yang dilanda pergolakan sepanjang lewat abad ke-20 amat kaya dengan warisan sejarah yang tak ternilai harganya. Menara Jam kini menjadi kebanggaan penduduk kota Chaghcharan khasnya Wilayah Ghur secara am-nya.  Sebuah replika menara tersebut didirikan di pusat bandar ibu kota wilayah ini sebagai simbol kecintaan mereka terhadap warisan sejarah nenek moyang mereka.

Sumber:

i. http://www.ancient-origins.net/ancient-places-asia/minaret-jam-last-monument-lost-city-turquoise-mountain-002136

ii. https://www.lonelyplanet.com/afghanistan/central-afghanistan/attractions/minaret-of-jam/a/poi-sig/1004739/1339226

iii. https://www.theguardian.com/artanddesign/2008/apr/23/heritage.architecture

iv. http://www.darkroastedblend.com/2011/07/mysterious-minaret-of-jam.html (gambar)

v. http://www.amusingplanet.com/2014/05/the-minaret-of-jam-afghanistan.html

vi. https://www.youtube.com/watch?v=5F8SREfehZ4


Jeong Dojeon (Sambong): Pengasas Bersama Dinasti Joseon Korea

Beliau antara aktivis dan reformis yang bertanggungjawab dalam pembentukan Joseon serta berperanan dalam mengubah suasana politik pada akhir era Goryeo sehinggalah awal Joseon.

Beliau adalah Jeong Dojeon, seorang sarjana, ahli falsafah dan pernah dilabelkan sebagai seorang pengkhianat negara. Sisi sejarah memperlihatkan dirinya dalam pelbagai spektrum, antara negatif dan positif, namun begitu, Jeong Dojeon, atau nama penanya, Sambong kekal dikenang sebagai antara individu penting yang mengubah arus politik dalam Tamadun Korea.

Sejarah Awal

Jeong Dojeon merupakan anak sulung kepada Jeong Un-Gyeong (1305 M – 1366 M), dan ibunya hanya dikenali dengan nama keluarga Wu. Dilahirkan pada tahun 1342 di Yeongju, pada era Dinasti Goryeo dan zaman kanak-kanaknya telah dihabiskan di ibu kota Goryeo. Jeong Dojeon mempunyai dua adik lelaki, iaitu Do-Jon dan Do-Bok, serta seorang adik perempuan. Keluarga bapanya berasal daripada keturunan Jeong di Bonghwa, berhampiran dengan Yeongju, di Wilayah Gyeongsang, yang mana mereka telah berkhidmat di pejabat kerajaan tempatan sebagai pegawai kerajaan selama beberapa generasi.

Ada banyak bukti sejarah yang menunjukkan bahawa keluarganya, iaitu keturunan Jeong dari Bonghwa tidak dianggap sebagai gwonmun sejok (keturunan yang mempunyai pengaruh atau kuasa) dari segi status ekonomi dan sosial mereka pada sekitar tahun 1350-an.

Catatan sejarah menggambarkan Jeong Dojeon ini sebagai seorang yang datang daripada kelas pertengahan, yang dicirikan dengan memiliki sedikit tanah dan tiga orang hamba. Melihat kepada keadaan ekonominya, aspirasi serta visi Jeong Dojeon pada akhir era Dinasti Goryeo yang ingin membuat pembaharuan dalam pemilikan tanah telah menjadi sebab untuk mengangkat beliau seperti wira yang memberi kesedaran terhadap kesejahteraan rakyat bawahan.

Moyang Jeong Dojeon telah diberikan gelaran rasmi oleh pihak istana atas jasanya berkhidmat dalam komuniti di kampung mereka. Namun begitu, gelaran ini tidak memberikan apa-apa kesan dalam kenaikan status sosial keluarga Jeong, dan mereka harus menunggu sehingga keluarga tersebut dapat memberikan seorang calon yang berkelayakan serta mampu untuk menduduki peperiksaan perkhidmatan awam negara.

Keperluan untuk lulus dan berjaya di dalam peperiksaan demi mendapatkan kenaikan dalam status sosial inni berkait rapat dengan perubahan yang berlaku dalam pentadbiran iaitu golongan bangsawan atau aristokrat yang menjadi anggota dalam sistem pemerintahan dan pentadbiran pusat.

Pada awal pemerintahan Dinasti Goryeo, suatu kumpulan dalam kalangan birokrat yang setia telah dipilih bagi menganggotai pentadbiran negara dan pihak pemerintah berusaha untuk memastikan kesetiaan mereka terhadap negara. Salah satu cara untuk memastikan para pegawai ini kekal setia terhadap negara adalah melalui sistem perlindungan eumseo atau dikenali sebagai eum telah diwujudkan.

Sistem ini membenarkan anak cucu kepada pegawai kelas atasan (gred lima dan ke atas) untuk memulakan kerjaya mereka tanpa menghabiskan waktu bertahun-tahun untuk mempelajari ajaran klasik Confucian. Disebabkan inilah, maka ramai cucu serta anak-anak saudara para pegawai berjawatan tinggi diberi kelebihan untuk menjadi pegawai melalui sistem eum. Malah, jika mereka telah bersedia untuk mengambil peperiksaan perkhidmatan awam, mereka akan diberi keistimewaan tambahan, iaitu layak untuk memasuki Akademi Confucian tanpa perlu lulus dalam ujian kelayakan.

Melihat kepada struktur politik tidak rasmi seperti asal usul, hubungan perkahwinan dan sistem perlindungan sebagai antara sebab yang membenarkan kenaikan status sosial seseorang individu, maka, kehadiran keluarga Jeong dalam rangkaian pegawai dengan hak istimewa adalah sesuatu yang agak luar biasa.

Bapa Jeong Dojeon, Jeong Un-Gyeong telah memperoleh kelulusan tertinggi dalam peperiksaan perkhidmatan awam negara pada tahun 1330, yang membenarkan keluarga mereka berpindah ke ibu kota Goryeo, dan seterusnya memasuki politik Goryeo. Ini menjadikan keturunan Bonghwa Jeong sebagai satu-satunya  keturunan biasa yang mana ahli keluarganya mampu mencapai kedudukan tiga teratas dalam pentadbiran negara sewaktu pemerintahan Raja Gongmin berbanding keturunan lain yang lebih berpengaruh. Jeong Un-Gyeong telah memulakan kerjayanya sebagai pegawai bawahan dan terus berkhidmat dalam kerajaan selama hampir tiga dekad dan jawatan terakhirnya adalah sebagai Menteri Keadilan sebelum bersara akibat masalah kesihatan pada tahun 1363.

Jeong Dojeon berada pada usia remajanya apabila Putera Wang Gi (Raja Gongmin) diberikan takhta kerajaan oleh Maharaja  Toghon Temürthe (Shundi), iaitu maharaja terakhir Dinasti Yuan pada tahun 1351. Ketika ini, berlaku keadaan kucar kacir apabila Yuan mengalami perpecahan antara keluarga diraja dengan pentadbir elit, pentadbiran yang tidak berfungsi, bencana alam seperti banjir dan epidemik serta kebangkitan kuasa para panglima perang.

Pendidikan dan kerjaya

Sebelum memasuki dunia politik, Jeong Dojeon menyara hidup dengan mengajar kanak-kanak di kampung, dan tinggal bersama isteri serta anak lelakinya. Pada sekitar tahun 1357 hingga 1358, Jeong Dojeon telah mempelajari fahaman Confucianisme daripada Yi Saek di Kaeseong, iaitu ibu kota Goryeo. Antara rakan lain yang turut sama belajar bersamanya adalah Jeong Mongju, Park Sangchun dan Gwon Geun.

Beliau lulus dalam peperiksaan pada tahun 1360 dan telah memasuki Akademi Kebangsaan Confucian sebelum direkrut bagi memasuki pejabat kerajaan daerah untuk mengisi jawatan baharu. Apabila tempoh perjawatan rasminya di pejabat daerah berakhir, Jeong Dojeon kembali ke ibu kota dan berkhidmat dalam menguruskan arkib yang menghasilkan teks bagi ritual korban kebangsaan. Beliau kemudiannya dinaikkan pangkat ke pejabat yang menguruskan manual bagi acara-acara kebangsaan dan diraja.

Pada Januari, 1366, bapanya, Jeong Un-Gyeong meninggal dunia. Jeong Dojeon meletakkan jawatan dan kembali ke kampungnya di Yeongju. Setahun kemudian, ibunya pula meninggal dunia. Disebabkan inilah, Jeong Dojeon mengambil keputusan untuk mengadakan pengebumian serta upacara peringatan untuk ibu bapanya selama tiga tahun.

Pada tahun 1370, setelah selesai upacara peringatan tiga tahunnya, Jeong Dojeon kembali ke ibu kota untuk melawat Akademi Kebangsaan Confucian. Pada waktu itu, akademi ini telah mengalami penyusunan semula dari segi kurikulum yang menekankan aspek Neo-Confucian dalam urusan pentadbiran dan pembentukan polisi kerajaan.

Jeong Dojeon telah diberikan jawatan pengajar di akademi tersebut atas saranan mereka yang pernah sama-sama belajar bersamanya. Di bawah bimbingan Yi Saek, sebagai Menteri Utama di Akademi Kebangsaan Confucian ini, beliau telah diberi tugas untuk mengajar falsafah berdasarkan buku ‘Four Books and Five Classics’.

Disebabkan beliau memiliki pengetahuan yang luas dalam kesusasteraan China, Jeong Dojeon telah dinaikkan pangkat menjadi Penasihat Ritual di akademi pada tahun 1371. Apabila kerajaan Goryeo kembali memulihkan hubungan dengan kerajaan Ming, Jeong Dojeon telah dipilih sebagai salah seorang pegawai untuk berkhidmat di tempat suci diraja yang bertanggungjawab mengadakan acara serta latihan muzik yang sesuai sebagai sebuah dinasti di bawah kerajaan Ming.

Raja Gongmin sangat berpuas hati dengan tugas yang dijalankan oleh Jeong Dojeon dan terus meletakkan beliau dalam jawatan-jawatan yang berkaitan dengan institusi pendidikan serta ritual. Pada tahun 1374, Raja Gongmin telah dibunuh dan para pegawai kerajaan termasuklah Jeong Dojeon berhadapan dengan situasi politik yang baru membabitkan dominasi kerabat diraja serta kerjasama mereka dengan para jeneral tentera.

Perkenalan dengan Yi Seong Gye

Setelah kemangkatan Raja Gongmin, Yi In-Im, penyokong kuat yang meletakkan anak Gongmin sebagai raja, yang dikenali sebagai Raja U telah memulihkan kembali hubungan dengan bahagian utara Yuan.

Perubahan hierarki dalam hubungan diplomatik ini membawa kepada penentangan daripada para pegawai kerajaan yang menyokong reformasi Raja Gongmin, dan akhirnya sepuluh orang daripada mereka termasuklah Jeong Dojeon telah dibuang negeri. Malah, Jeong Dojeon juga diharamkan daripada memasuki ibu kota Goryeo selama enam tahun sehinggalah tahun 1380.

Pada tahun 1377, Jeong Dojeon diampunkan daripada perintah buangan serta dibenarkan untuk bebas bergerak dalam kadar terhad. Walau bagaimanapun, beliau masih tidak dibenarkan untuk memasuki ibu kota. Selepas empat tahun hidup dalam keadaan yang tidak menentu di beberapa buah tempat, Jeong Dojeon pulang ke kampungnya, dan membuka sebuah pusat pembelajaran persendirian yang mana golongan muda di kampung itu datang untuk belajar membaca dan menulis bahasa klasik Cina. Namun begitu, bukan mudah untuk beliau tetap tinggal di satu-satu tempat kerana adanya tentangan daripada orang tempatan yang berkuasa dan tempat pengajarannya telah dimusnahkan sebanyak dua kali.

Selepas dua kali berpindah randah, akhirnya pada tahun 1983, Jeong Dojeon melawat unit ketenteraan di bawah kuasa Yi Seong-Gye di sempadan wilayah timur laut. Pertemuannya dengan Ketua Panglima Wilayah Timur Laut itu adalah titik yang mengubah kehidupannya, dan permulaan kepada kejatuhan era Dinasti Goryeo. Jeong Mong Ju, iaitu pembantu ketenteraan kepada Yi Seong-Gye adalah orang yang bertanggungjawab merancang pertemuan mereka.

Kedudukan Yi Seong-Gye yang pernah berkhidmat sewaktu era Raja Gongmin serta terlibat dalam polisi ketenteraan Goryeo telah menjadikannya seorang yang begitu dihormati dan berpengaruh. Selepas pertemuan kali kedua mereka pada tahun 1384, Jeong Dojeon telah kembali ke jawatan dalam kerajaan, sebagai pegawai berpangkat tahap empat yang bertanggungjawab menulis untuk acara rasmi kerajaan.

Segala-galanya bermula pada tahun 1388 apabila unit ketenteraan Yi Seong-Gye berpaling tadah dalam kempen Semenanjung Liaodong, yang mana unit ini telah kembali ke ibu kota, dan melancarkan kudeta terhadap kerajaan Goryeo. Raja U telah digulingkan dan dibunuh setahun kemudian. Penggantinya, Chang, yang ketika itu berusia sembilan tahun hanya mampu mengekalkan takhta selama setahun sebelum menerima nasib yang sama seperti ayahandanya.

Pada tahun 1391, Jeong Dojeon telah dinaikkan pangkat sebagai Menteri Utama di Akademi Confucian dan serentak itu juga menjadi Menteri Biro Rundingan. Walau bagaimanapun, beliau telah dikecam, dan sekali lagi dipenjarakan. Beliau telah diberi keampunan oleh Raja Gongyang (raja terakhir Goryeo) dan kembali ke ibu kota sebelum membentuk pakatan bersama Yi Seong-Gye bagi menubuhkan sebuah dinasti baharu. Pada musim panas tahun 1392, Raja Gongyang akhirnya digulingkan dan era Dinasti Joseon bermula.

Peranan dalam politik Dinasti Joseon

Dua minggu selepas raja terakhir Goryeo, Gongyang digulingkan, pengasas dinasti baharu, iaitu Yi Seong-Gye telah mengeluarkan pengumuman rasminya kepada seluruh rakyat. Antara isi penting pengumuman berkenaan adalah penggunaan Kod Ming sebagai undang-undang utama bagi jenayah berat. Dalam hal ini, adalah penting bagi pihak pemerintah yang baharu ini untuk mengekalkan hubungan baik dengan Dinasti Ming untuk menjaga kesejahteraan kedua-duanya.

Jeong Dojeon merupakan antara utusan pertama yang terlibat untuk pergi ke Dinasti Ming, yang mana beliau telah membawa 60 ekor kuda sebagai hadiah buat Maharaja Hongwu pada Oktober, 1392.  Pada Disember, 1392, Maharaja Hongwu telah memperkenankan nama ‘Joseon’ digunakan sebagai nama dinasti baharu di bawah pimpinan Yi Seong-Gye. Menariknya, surat perkenan daripada Maharaja ini telah dibalas semula oleh pihak dinasti baharu dalam masa sebulan yang mana Jeong Dojeon merupakan antara orang bertanggungjawab dalam menyusun kandungannya.

Bermula daripada detik bersejarah kudeta 1388 hinggalah kepada kematiannya pada 1398, Jeong Dojeon telah memainkan peranan utama dalam membentuk pentadbiran  Joseon, yang mana beliau berkhidmat untuk pejabat-pejabat utama serta memegang jawatan penting. Jeong Dojeon merupakan orang kedua terpenting untuk membuat keputusan dalam Kementerian Kewangan, bertindak sebagai penasihat raja dalam hal pentadbiran dan terlibat sebagai utusan bersama bagi meraikan Sacred Occasion of the Birthday (untuk Maharaja dan Maharani China).

Karya falsafah Neo-Confucian dan sumbangan

Jeong Dojeon dikenali dengan nama penanya, Sambong yang bermaksud ‘Tiga Puncak’ dan namanya diambil sempena nama Puncak Dodamsambong di Danyang. Beliau banyak menghasilkan karya-karya puisi serta falsafah yang berkait rapat dengan fahaman Neo-Confucian dan dua karya puisi Jeong Dojeon, iaitu Geumnam japje (Pelbagai Esei Geumnam) dan Geumnam jabyeong (Lirik Geumnam) telah dihasilkannya ketika menjalani perintah dibuang negeri di kawasan pedalaman Naju di bahagian selatan.

Di tempat ini, beliau hidup bersama para petani dan rakyat biasa yang lain. Jeong Dojeon begitu menghargai kebaikan para petani yang hidup bersamanya sepanjang berada dalam tempoh buangan tersebut. Malah, beliau pernah menulis tentang kenangannya di Naju ini dalam satu bab bukunya yang bertajuk Sojaedonggi. Anekdot yang ditulis olehnya ini turut menggambarkan rasa kasihannya terhadap para petani yang tidak boleh mengambil peperiksaan awam atau menyertai politik bagi melindungi hak mereka.

Esei-esei serta karya puisi yang dihasilkan oleh Jeong Dojeon telah memainkan peranan penting dalam membangunkan struktur politik Dinasti Joseon. Sebagai pengikut kuat fahaman Neo-Confucian, asas yang digunakan oleh Jeong Dojeon dalam membentuk sistem politik dinasti baharu ini adalah sebuah kerajaan yang berdasarkan kuasa raja berdaulat, tetapi disokong oleh para pegawai elit daripada kasta yangban yang telah dididik dengan fahaman Neo-Confucian dan mengamalkannya dalam setiap undang-undang dan ritual kerajaan. Dalam hal ini, pembentukan golongan elit yangban untuk pentadbiran negara ini adalah ditentukan melalui gwageo, iaitu peperiksaan perkhidmatan awam negara.

Disebabkan Jeong Dojeon pernah hidup bersama petani dalam tempoh buangannya, beliau amat memahami akan derita serta kesusahan para petani untuk membayar cukai ladang serta lain-lain bayaran kepada tuan tanah. Dalam hal ini, Jeong Dojeon telah merangka satu lagi polisi pembaharuan berkaitan pemilikan tanah.

Berdasarkan fahaman Confucian, seorang pemerintah perlu mentadbir demi kepentingan dan kesejahteraan rakyatnya, dan Jeong Dojeon berpendapat bahawa ia adalah praktikal jika lebih banyak tanah diletakkan di bawah cukai pemerintah. Beliau telah mengubah banyak kawasan tanah sebagai tanah umum, dan mengagihkannya secara adil kepada para petani yang kemudiannya akan membayar sebahagian kecil cukai untuk tanah itu.

Pada tahun 1394, Jeong Dojeon telah mengeluarkan Joseon Gyeonggukjeon (The State Code of the Joseon Dynasty). Kod negeri ini menyenaraikan prinsip-prinsip asas pembentukan Dinasti Joseon, seperti definisi bagi ‘rakyat biasa di bawah pemerintahan yang baik’ serta ‘pentingnya kerjasama antara seorang penguasa yang baik dengan seorang menteri yang berbakat’.

Berdasarkan prinsip-prinsip ini, Jeong Dojeon berpendapat bahawa seorang raja yang baik hati harus melayani rakyat dengan baik sebagai balasan atas kesetiaan rakyat, dan seorang raja harus bekerjasama dengan para menterinya dalam apa jua keadaan. Malah, Jeong Dojeon turut menyatakan dalam kod ini bahawa rakyat biasa harus mempunyai peluang yang sama untuk menyertai politik, belajar di institusi akademik serta seorang raja perlu mengeluarkan perintah khas untuk memberi jawatan dalam kerajaan kepada sesiapa jua, tanpa mengira status sosial mereka.

Jeong Dojeon lebih mengutamakan bakat seseorang daripada status sosial atau jantina mereka. Beliau juga telah mengeluarkan kenyataan pembebasan untuk para hamba ‘yang dianiayai sehingga menjadi hamba dan ingin menjadi individu kelas menengah’. Oleh itu, bekas hamba ini juga boleh memenuhi syarat untuk mengambil peperiksaan perkhidmatan awam dan bekerja di istana apabila  mereka dinaikkan pangkat ke kelas menengah.

Perselisihan dengan Yi Bang Won

Jeong Dojeon dan pengikutnya meyakinkan Raja Taejo untuk melantik Yi Bangseok sebagai putera mahkota pada tahun 1392. Tidak seperti anak lelaki Raja Taejo yang lain, seperti Yi Bangwon yang mempunyai bapa mertua yang kaya, Yi Bangseok tidak berkahwin dengan wanita daripada keluarga yang berpengaruh. Namun begitu, pihak istana Dinasti Ming telah mengeluarkan kenyataan yang menyokong Yi Bangwon sebagai raja berikutnya dalam Dinasti Joseon.

Jeong Dojeon telah membantah keputusan daripada Ming dan percaya bahawa adalah tidak wajar untuk Dinasti Ming campur tangan dalam hal dalaman Joseon. Keadaan ini menimbulkan perselisihan antara Jeong Dojoen dan Yi Bangwon, yang akhirnya membawa kepada kematian Jang Dojeon pada tahun 1398. Yi Bangwon telah membunuh Jeong Dojeon dan para pengikutnya, serta dua putera Ratu Sindeok termasuklah putera mahkota dalam rampasan kuasa yang digelar sebagai First Strife of Princes. Raja Taejo akhirnya melepaskan takhtanya akibat marah dengan peristiwa dan Yi Bang Won akhirnya menaiki takhta sebagai Raja Taejong.

Kesimpulan

Walaupun Jeong Dojeon merupakan antara pengasas awal yang bertanggungjawab dalam pembentukan Dinasti Joseon, beliau juga telah dilihat dengan persepsi negatif oleh sesetengah sejarawan Joseon sehinggalah akhir abad ke-19. Tindakannya yang dikatakan berpaling tadah serta membelot daripada kerajaan Goryeo dilihat sebagai suatu pengkhianatan dan bukan sebagai sumbangan. Beliau dilabelkan sebagai seorang ahli politik yang tamak dan ingin mengambil alih kuasa raja.

Namun begitu, di sebalik konotasi negatif ini, rakyat Korea tidak dapat menafikan jasanya dalam mengubah arus politik dalam sejarah Tamadun Korea serta usahanya untuk memperkasakan peluang pendidikan yang sama rata buat seluruh rakyat.

RUJUKAN

Chong, K. (2018). Revitalization of Ancient Institutions : The 1394 Governance Code for the Joseon Dynasty of Korea by Jeong Do-jeon. Victoria University of Wellington.

Duncan, J. (1994). Confucianism in the Late Koryŏ and Early Chosŏn. Korean Studies, 18(1), 77–102.

Ro, Y.-C. (2010). Dao Companion to Korean Confucian Philosophy. (Y. Huang, Ed.) (11th ed.). Hong Kong: Springer.


Mengapa Empayar Mongol Berpecah Belah?

Istilah ‘Mongol’ sebenarnya jarang digunakan sebelum empayar itu bangkit. Sebelum Genghis Khan memulakan kebangkitannya melalui kempen-kempen ketenter4an dan menubuhkan Empayar Mongol, dia terlebih dahulu perlu menyatukan bangsa-bangsa nomad dari seluruh stepa (padang rumput), terutamanya lima suku Mongol yang mendominasi dataran tinggi Mongolia iaitu Kerait, Naiman, Tatar, Mergid dan Khamag di bawah satu gagasan atau federasi yang kita kenali hari ini sebagai Mongol.

Semenjak itu, pelbagai suku-suku nomad yang lain turut mula bersatu di bawah kuasa Mongol, antaranya Jurchen (Manchu), Turkik, Khitan, dan banyak lagi. Konsep penyatuan suku-suku nomad di bawah satu gagasan bernama Mongol ini sangat mirip dengan konsep yang pernah dilakukan oleh nenek moyang mereka sebelum itu yang menurut catatan sejarah China, hanya dikenali sebagai Federasi Xiongnu.

Empayar Mongol hanya perlu mengambil masa selama 32 tahun melalui pemerintahan tiga orang penerus untuk berpecah sepenuhnya. Namun, semenjak bermulanya kem4tian Genghis Khan lagi empayar dengan sempadan berdampingan yang terbesar dalam sejarah dunia itu mula berpecah belah.

Kublai Khan dianggap sebagai Khan Agung yang terakhir, walaupun para pengganti dan cucu cicitnya adalah juga pernah menyandang gelaran tersebut. Kublai bagaimanapun tidak memiliki banyak pengaruh kuasa di luar sempadan Dinasti Yuan di China.

Setelah kem4tian Kublai Khan pada tahun 1294, Empayar Mongol telah mengalami keretakan secara terbuka dan menyebabkan ia berpecah kepada empat pemerintahan kekhanan utama atau empayar yang terpisah yang masing-masing mengejar kepentingan dan memiliki objektif mereka yang tersendiri:

Apakah punca yang menyebabkan empayar yang terbesar di dunia tanpa pemisahan sempadan ini tiba-tiba berpecah kepada empat kerajaan Khan?

Genghis Khan meninggal dunia pada 18 Ogos 1227. Genghis telah menamakan anak ketiganya, Ögedei, sebagai pewarisnya untuk meneruskan legasi selaku Khan Agung kedua, atau juga disebut sebagai Khagan, setelah pert3ngkaran yang sengit di antara dua anak yang paling tua di mana ia menjadi ancaman yang akan memecah belah keluarga mereka.

Maka, bagi mengelakkan pertelingk4han menjadi semakin par4h, mereka memilih jalan alternatif di mana kedua-dua anak yang paling tua itu akhirnya bersetuju untuk menyokong adik mereka yang ketiga sebagai Khan Agung, jadi, tidak ada lagi sebab untuk berlakunya perpecahan keluarga.

Kedudukan pemangku Khan pada awalnya disandang oleh anak keempat Genghis Khan, Tolui sehingga selesai upacara pemilihan rasmi abangnya Ögedei dalam satu tradisi pemerintahan Mongol yang dikenali sebagai tradisi kurultai pada tahun 1229.

Pada saat itu, Empayar Mongol memegang kuasa pemerintahan sebagai sebuah negara yang bersatu seluas dari Lautan Pasifik di Timur hingga ke Laut Kaspia di Barat. Struktur ukuran saiz empayar ini berdasarkan pemetaan merupakan sebuah empayar yang berukuran dua kali ganda lebih besar daripada Empayar Rom di kemuncaknya, dan sebuah empayar daratan bersambung yang terbesar dalam sejarah.

Empayar Mongol di bawah pemerintahan Ögedei Khan kemudiannya terus berkembang, baik di Timur dan Barat. Bashkir, Bulgaria, dan beberapa kerajaan lain di stepa barat adalah antara kerajaan terawal yang dijatuhkan Mongol. Pada tahun 1230, Khan Agung itu secara peribadi mengetuai angkatan tenter4 Mongol dalam kempen menentang dinasti Jin di China.

Panglima Mongol yang ternama, Subutai, berjaya men4wan ibu kota Maharaja Aizong atau nama cinanya, Maharaja Wanyan Shouxu dalam Pengepungan Kaifeng pada tahun 1232, kemudian Dinasti Jin runtuh pada tahun 1234 setelah tenter4 Mongol men4wan Kaizhou.

Mongol kemudian mengalihkan tumpuan mereka kepada Dinasti Song, yang sebelum itu cukup mudah diperbodohkan oleh Mongol kerana Song nekad membantu tenter4 Mongol melawan Dinasti Jin yang juga merupakan sebuah kerajaan kaum nomad tetapi telah berasimilasi dengan budaya Cina Han, mereka lebih memilih untuk membantu Mongol daripada bergabung dengan Dinasti Jin menentang pencerob0han Mongol.

Di Barat, panglima Mongol yang bernama Chormaqan menghancvrkan kerajaan Turkik-Parsi di bawah pemerintahan Jalal ad-Din Mingburnu Shah, shah terakhir Empayar Khwarizmi sebelum Jalal ad-Din melarikan diri. Ini satu lagi contoh pemerintahan yang kurang bijak kerana mereka terlebih dahulu mempr0vokasi Mongol hingga menimbulkan keteg4ngan.

Hasilnya, kerajaan-kerajaan kecil di Parsi selatan secara sukarela memilih untuk menerima ketuanan Mongol, dan tenter4 Mongol mulai memandang ke arah barat ke Rusia.

Di sebalik semua kejayaan dalam kempen ketenter4an ini, keteg4ngan dalaman kian meningkat dalam pemerintahan Mongol. Batu Khan, anak lelaki merangkap pewaris kepada Jochi, melihat hubungannya dengan Güyük, anak sulung Ögedei, dan Büri, cucu Chagatai Khan, sebagai semakin buruk secara dramatik semasa jamuan meraikan kemenangan Batu Khan menewaskan Kievan Rus’ selatan. Keadaan hanya masih terkawal kerana Ögedei masih hidup.

Tenter4 Mongol diketuai Subutai mula mara ke Eropah dengan pencerob0han Mongol ke atas Poland dan Hungary. Perikatan Poles, Moravia, dan perintah ketenter4an Kristian dari Knights Hospitaller, Teutonic Knights dan Knights Templar dimvsnahkan oleh hanya satu sayap tenter4 Mongol di Legnica pada 9 April 1241, sementara 300 batu dari situ pula, tenter4 Hungary bersama sekutu-sekutu mereka dari Croatia dan Knights Templar juga turut dihancvrkan oleh satu lagi sayap tenter4 Mongol di Sungai Sajo pada 11 April 1241.

Namun, kem4tian Khan Agung, Ögedei Khan telah menghentikan sementara peluasan kuasa Mongol dan menghalang kemaraan Mongol menuju ke Vienna untuk membuka laluan mereka menyer4ng Empayar Rom Suci. Pergelvtan dalaman dinasti itu akhirnya akan memecahbelahkan Empayar Mongol, dan ia bermula dengan kem4tian Ögedei Khan.

Janda Ögedei yang bernama Töregene memangku kuasa pemerintahan dengan menguasai sebahagian besar empayar. Dia berjaya mendapatkan sokongan dari ramai para bangsawan Mongol, dan anak lelaki Ögedei, Güyük, dilantik sebagai pewaris.

Tetapi Batu yang memerintah Golden Horde, yang risau akan keselamatan diri dan nyawanya berikutan hubungannya yang tegang dengan Güyük, enggan untuk turut menghadiri upacara kurultai, dengan memberi alasan bahawa dia sedang mengalami masalah kesihatan. Kedudukan pecahan sempadan yang terikat lagi buntu ini bertahan selama lebih dari empat tahun dan seterusnya menggugat perpaduan empayar.

Walaupun Batu akhirnya mengakui Güyük sebagai Khan Agung, keretakan di dalam struktur imperial telah lama bermula dan tidak dapat dielakkan lagi.

Güyük meninggal dunia pada tahun 1248, dan walaupun terdapat usaha terdesak oleh janda Güyük, iaitu Oghul Qaimish yang cuba mengambil alih kekuasaan, hasilnya adalah kegagalan, dan setelah tiga tahun bergelvt, Möngke, anak lelaki Tolui, telah terpilih sebagai Khan Agung dengan bantuan Batu Khan.

Walaupun sebahagian besar suku-suku Mongol akhirnya menerima pemilihannya, jelas bahawa pergelvtan dinasti akhirnya tetap akan memecahbelahkan Empayar Mongol.

Tetapi semasa pemerintahan Möngke Khan, isu perpecahan dinasti berupaya diselesaikan, dan Empayar Mongol terus berkembang. Möngke mengirim adiknya Hulagu ke selatan untuk menaklvk Timur Tengah dan Afrika, hasilnya, Hulagu berjaya menjatuhkan Khilafah Abassiyah di Baghdad. Abang Hulagu, Kublai pula dihantar ke China untuk meneruskan penaklvkan terhadap Dinasti Song.

Tetapi, di saat Hulagu hendak meneruskan kemaraan ke Timur Tengah terutamanya ke Syria, dia terpaksa pulang ke ibukota kerana Möngke Khan meninggal dunia pada tahun 1259, ini mengakibatkan tenter4 Mongol dikalahkan oleh tenter4 Mamluk semasa sedang mara ke barat dalam Pertempvran Ayn Jalut pada tahun 1260.

Möngke Khan boleh dikira sebagai Khan Agung terakhir yang memerintah keseluruhan Empayar Mongol sebagai negara yang bersatu. Selepas kem4tian Möngke Khan, saingan untuk pemilihan dalam upacara kurultai secara serentak telah memilih dua pengganti yang berbeza, iaitu adik-adik Möngke, Ariq Böke dan Kublai Khan.

Lalu situasi ini membawa kepada Per4ng Saudara Toluid, yang berlangsung selama empat tahun.  Meskipun Kublai Khan muncul sebagai pemenang, dia juga terpaksa menghadapi penentangan berterusan dari keturunan anak lelaki Genghis yang lain. Kublai berjaya mengambil alih kekuasaan, tetapi per4ng saudara terjadi ketika usahanya yang gagal untuk menguasai kembali keluarga Chagatayid dan Ögedeid. Empayar Mongol mula berpecah akibat per4ng merebut takhta tertinggi.

Kublai tidak pernah berjaya mengendalikan seluruh empayar, dan dia dan cucunya merangkap penggantinya, Toghan Temür Khan, adalah Khan Agung yang terakhir, walaupun mereka hanya memiliki kekuasaan nominal ke atas pecahan-pecahan Empayar Mongol yang berada di luar dari sempadan Dinasti Yuan di China.

32 tahun selepas kem4tian Genghis Khan, empayar terbesar yang tidak pernah terputus sempadannya di daratan dalam sejarah manusia itu akhirnya dipisahkan menjadi empat Empayar yang berbeza. Empayar Mongol setelah kem4tian Möngke Khan terbahagi kepada empat entiti politik yang terpisah, iaitu Kekhanan Chagatai di tengah Mongol, Golden Horde di barat, Ilkhanat di Timur Tengah, dan Dinasti Yuan di China.

Namun, empat pecahan Empayar Mongol ini juga masing-masing runtuh jua akhirnya, ada yang turut mengalami perpecahan sekali lagi, seperti Golden Horde.

Kekhanan Golden Horde

Pada awal abad ke-15, Golden Horde mula berpecah belah. Menjelang tahun 1466, wilayah mereka dipecahkan kepada beberapa kerajaan yang secara kolektifnya dipanggil sebagai Great Horde, ia meliputi Kekhanan Kazan, Kekhanan Crimea, dan Kekhanan Astrakhan. Kesemuanya telah menjadi kerajaan Tatar yang berbahasa Turkik.

Pergolakan dalaman ini membolehkan negara utara Muscovy (Moscow) melepaskan diri dari penj4jahan Tatar selepas Pertempvran Agung Sungai Ugra pada tahun 1480. Kekhanan Crimea dan Kekhanan Kazakh merupakan sisa terakhir keturunan Golden Horde yang masing-masing bertahan hingga 1783 dan 1847. Kekhanan Khazan pula jatuh pada tahun 1552 dan Kekhanan Astrakhan jatuh pada tahun 1556 (semasa pemerintahan Ivan IV The Terrible).

Kekhanan Chagatai

Manakala Kekhanan Chagatai pula pada mulanya mengakui ketuanan Khan Agung, tetapi menjelang pemerintahan Kublai Khan, Ghiyas-ud-din Baraq tidak lagi mematuhi perintah Khagan. Pada pertengahan abad ke-14, Chagatai kehilangan wilayah Transoxania kepada Empayar Timuriyah yang juga merupakan kerajaan campuran Turki-Mongol berbudaya Parsi.

Wilayah yang jatuh itu kemudian dikenali sebagai Moghulistan, yang berlangsung hingga akhir abad ke-15 apabila ia berpecah menjadi Kekhanan Yarkent dan Kekhanan Turpan. Pada tahun 1680, wilayah-wilayah Chagatai yang tersisa hilang kemerdekaannya di tangan Kekhanan Dzungar dan pada tahun 1705, khan Chagatai terakhir disingkirkan dari takhta, lalu mengakhiri dinasti Chagatai.

Ilkhanat

Pada kemuncak kuasanya, Ilkhanat merangkumi wilayah-wilayah di sekitar Iraq moden, Armenia, Georgia, Afghanistan, Turkmenistan, Pakistan, sebahagian Dagestan moden, dan sebahagian Tajikistan moden.

Pemerintah Ilkhanat di pertengahan tahunnya, bermula dengan Mahmud Ghazan pada tahun 1295 yang telah mewarisi agama Islam setelah Ahmad Tegüder menjadi Khan Ilkhanat pertama yang memeluk Islam. Pada tahun 1330-an, penduduk wilayah Ilkhanat dilanda bencana akibat w4bak Black D3ath. Abu Sa’id Khan selaku Khan yang terakhir meninggal dunia pada tahun 1335.

Selepas kem4tian Abu Said Khan, empayar Ilkhanat mula berpecah belah dengan cepat dan akhirnya membentuk negeri-negeri kecil yang bersaing sesama mereka, terutamanya negeri Jalayiriyah. Namun begitu, saki baki tenter4 Mongol dibawah pimpinan Amir Temur yang berdar4h Turki-Mongol, menyatukan bekas j4jahan Ilkhanat ini dan membentuk Empayar Timuriyah yang berbudaya Parsi.

Dinasti Yuan

Tahun-tahun terakhir Dinasti Yuan dicemari dengan perebutan kuasa, kebulvran, dan penentangan dari kalangan penduduk. Secara perlahan-lahan, para penerus kuasa Kublai Khan kehilangan setiap pengaruh mereka di wilayah Mongol yang lain di seluruh Asia, sementara ramai bangsa Mongol di luar Dinasti Yuan menganggap mereka telah berubah menjadi bangsa Cina Han. Ditambah lagi dengan siri kekalahan dalam beberapa kempen terutamanya semasa ser4ngan laut terhadap Jepun dan pertempvran dengan kerajaan Singhasari di Nusantara.

Pada tahun 1351, Pember0ntakan Serban Merah yang dipimpin oleh para penyokong bekas Dinasti Song mulai dan berkembang menyebabkan berlakunya pember0ntakan di wilayah China yang dij4jah Dinasti Yuan, para penyokong Song mendirikan Dinasti Song sekali lagi pada tahun 1351 dengan ibu kotanya di Kaifeng.

Toghon Temür yang menjadi Khan ketika itu secara beransur-ansur kehilangan minat dalam politik dan berhenti campur tangan dalam pergelvtan politik. Dia melarikan diri ke utara menuju Shangdu dari Khanbaliq (Beijing hari ini) pada tahun 1368 setelah pasukan pember0ntak Míng yang diasaskan oleh Zhu Yuanzhang di selatan mula tiba ke ibu kota.

Zhu Yuanzhang yang juga bekas Putera dan panglima per4ng tenter4 Serban Merah yang menyokong Dinasti Song telah mengambil alih kekuasaan sebagai Maharaja setelah kem4tian Maharaja Song dari Serban Merah, Han Lin’er, yang telah berusaha merampas kembali Khanbaliq tetapi akhirnya gagal dan meninggal dunia di Yingchang (terletak di Mongolia Dalam sekarang) dua tahun kemudian (1370).

Yingchang kemudian ditaklvk oleh tenter4 Ming sejurus selepas kem4tiannya. Putera Liang, Basalawarmi membentuk kempen penentangan secara berasingan terhadap Ming di Yunnan dan Guizhou, tetapi pasukannya dikalahkan oleh Ming pada tahun 1381. Menjelang tahun 1387 pasukan Yuan yang tersisa di Manchuria di bawah Naghachu juga telah menyerah kalah kepada Dinasti Ming.

Saki baki dinasti Yuan berundur ke Mongolia setelah kejatuhan Yingchang ke tangan tenter4 Ming pada tahun 1370, di mana nama Yuan Besar secara rasminya terus digunakan di Mongolia, dan dikenali sebagai Dinasti Yuan Utara, sementara Zhu Yuanzhang memulakan pemerintahannya yang baru di China dengan menubuhkan Dinasti Ming.

Sepanjang tempoh selepas itu, Dinasti Yuan Utara juga mula berpecah belah kepada beberapa kerajaan di stepa, situasi sebegitu berulang beberapa kali sehinggalah tertubuhnya Kekhanan Dzungar sebagai salah satu kekhanan Mongol yang terakhir.

Pada tahun 1755, tenter4 Manchu dari Dinasti Qing memanfaatkan per4ng saudara yang dihadapi Kekhanan Dzungar untuk menaklvki Dzungaria (Xinjiang) dan menghancvrkan hampir seluruh suku Dzungar Mongol. Kehancvran Dzungar menyebabkan Dinasti Qing menaklvk Mongolia, Tibet, dan membentuk wilayah Xinjiang sebagai unit pentadbiran politik.

Mongolia

Setelah kejatuhan Dinasti Qing pada tahun 1911, Mongolia mengisytiharkan kemerdekaan, namun hanya mencapai kemerdekaannya yang sebenar dari Republik China pada tahun 1921. Tidak lama selepas itu, negara ini menjadi negara satelit untuk Kesatuan Soviet, yang telah membantu mereka menuntut kemerdekaan dari China.

Pada tahun 1924, Republik Rakyat Mongolia ditubuhkan sebagai negara sosialis. Selepas rev0lusi anti-Komunis pada tahun 1989, Mongolia mengadakan rev0lusi demokratiknya sendiri secara aman pada awal tahun 1990. Ini membawa kepada sistem pelbagai parti, perlembagaan baru tahun 1992, dan peralihan ke ekonomi pasaran. Maka terbentuklah negara Mongolia yang kita kenali hari ini.


Reckless: Baka Keturunan Kuda Perαng Mongol Yang Berkhidmat Untuk Amerika Syarikat

Rahsia kepada sumber kekuatan tentera Empayar Mongol pada abad ke-13 adalah kuda yang kecil tetapi tahan lasak, tahan lama, dan tangkas. Kuda Mongolia memberi sumbangan yang tinggi dalam meningkatkan keupayaan mobiliti tentera Mongol.

Ditambah dengan kemahiran mengendali dan menunggang kuda semenjak kanak-kanak, orang Mongol boleh melakukan perjalanan yang jauh, selalunya meliputi 60 hingga 100 batu dalam sehari. Kerana kelebihan mobiliti yang tak pernah direkodkan mana-mana sejarah tamadun lain ini, tentera Mongol menjadi kuasa yang terunggul pada zamannya.

Tapi kali ini aku bukan nak menulis tentang sejarah tentera Mongol yang memanah sambil menunggang kuda, sebaliknya aku nak ceritakan tentang salah seekor keturunan kuda Mongol yang pernah hampir menak.luki dunia. Keturunan mereka ini berkhidmat untuk tentera Amerika Syarikat pada zaman moden.

Ada banyak kisah benar yang menarik tentang keturunan kuda-kuda itu, yang tersebar sejauh dari Laut Jepun ke Eropah Tengah kira-kira 800 tahun yang lalu, telah diceritakan selama bertahun-tahun di Amerika Syarikat.

Terdapat banyak kisah benar dan fiksyen tentang kisah kepahlawanan haiwan, haiwan membantu manusia dan menyelamatkan kanak-kanak. Tetapi ada satu kisah benar yang bukan sahaja kisah benar, tetapi kisahnya luar biasa.

Memperkenalkan, Staf Sarjan Reckless, seekor kuda betina Mongolia, kuda pera.ng berhias yang ada pangkat rasmi dalam tentera Amerika Syarikat dan diangkat sebagai pahlawan nasional semasa zaman pera.ng.

Berasal dari baka kuda lumba, dia telah dibeli pada Oktober 1952 dengan harga $250 daripada seorang warga Korea yang menjaga kandang di trek lumba Seoul yang memerlukan wang untuk membeli kaki palsu untuk kakaknya.

Reckless telah dibeli oleh anggota Kor Marin Amerika Syarikat dan dilatih untuk menjadi kuda pengangkut bagi Recoilless Rifle Platoon, Anti-Tank Company, 5th Marine Regiment, dan 1st Marine Division.

Dia mungkin satu-satunya haiwan yang memegang pangkat secara rasmi dalam Tentera AS. Dalam sejarah Pera.ng Dunia Pertama dan Kedua, ada pelbagai haiwan yang diberi kedudukan terhormat tetapi mereka tidaklah dilantik secara rasmi oleh cabang tentera untuk kerajaan yang mereka berkhidmat.

Reckless pula dinaikkan pangkat sebagai Staf Sarjan (gred gaji E-6 ke bawah) pada 31 Ogos 1959. Komandan Kor Marin, Jeneral Randolph McPate sendiri yang menyematkan lencana pangkat pada blanket Reckless.

Reckless diberi penghormatan dengan 19 kali tembakan salut meriam dan perbarisan yang disertai oleh 1,700 askar Marin dari unit yang sezaman dengannya semasa pera.ng di Kem Pangkalan Kor Marin Pendleton.

Dalam salah satu pertem.puran semasa Pera.ng Korea, dalam masa satu hari sahaja dia telah melakukan 51 kali perjalanan berulang alik dari Titik Bekalan Amunisi ke tapak penembak, 95% daripada keseluruhan masa itu dia lakukan dengan sendiri.

Dia membawa 386 butir peluru seberat lebih 9,000 paun atau hampir lima tan dengan berjalan sejauh 35 batu melalui padang sawah terbuka dan mendaki gunung yang curam (yang tak boleh dilalui oleh kenderaan tentera) di bawah ancaman sera.ngan musuh.

Dan adakalanya dia turut akan membawa bersamanya askar yang terced.era menuruni gunung ke zon selamat. Setelah dia berjaya tiba ke lokasi, amunisi akan dimuatkan semula dan ditempatkan pada pelananya, dan dia akan pergi semula ke titik pertem.puran.

Dia juga membawa perisai untuk beberapa askar Marin yang terpera.ngkap ketika cuba untuk pergi ke barisan hadapan. Walaupun pernah terced.era sebanyak dua kali, Reckless tak pernah berhenti.

Lencana Tenteranya merangkumi dua Purple Hearts, Good Conduct Medal, Presidential Unit Citation Star, National Defense Service Medal, Korean Service Medal, United Nations Service Medal, Navy Unit Commendation, dan Republic of Korea Presidential Unit Citation.

Kesemuanya dipakainya dengan penuh megah pada blanket merah dan emasnya, bersama-sama dengan French Fourragere yang diperoleh 5th Marines.

Selepas pera.ng Reckless dijaga dengan baik dan dilayan sebagai VIP semasa berada di Camp Pendleton. Kor Marin juga tidak membenarkan dia dieksploitasi demi kepentingan komersial.

Reckless bersara daripada perkhidmatan aktif dengan penuh istiadat penghormatan ketenteraan dan hak pencen di Camp Pendleton pada 10 November 1960. Dia telah diberikan tempat tinggal dan makanan percuma sebagai ganti gaji persaraan.

Dia disenaraikan sebagai salah satu daripada 100 pahlawan terkemuka sepanjang zaman Amerika, sebaris dengan Abraham Lincoln, George Washington, Thomas Jefferson, Martin Luther king dan Mother Teresa. Bahkan ada 5 judul buku tentang Sarjan Reckless setakat yang aku tahu:


Kino no Tabi (2017): Anime Yang Membahaskan Mengenai Demokrasi

Pada asalnya saya terlihat iklan siri animasi Kino no Tabi (2017) di
televisyen dan nampak macam ‘best’ la anime ni. Kemudian saya mencarilah siri
ini di internet dan akhirnya berjumpa dengan Kino no Tabi (2003), iaitu sebuah
anime asal Kino no Tabi yang disiarkan oleh WOWOW pada tahun 2003. Maka saya
mulakan menonton versi 2003 terlebih dahulu daripada versi 2017 walaupun
animasi 2017 lebih cantik berbanding versi 2003.

Secara ringkasnya, siri Kino 2003 dan 2017 tidak banyak beza. Ada beberapa
episod atau negara dalam Kino 2017 yang dilawati merupakan negara dan babak
yang sama dengan Kino 2003. Kino no Tabi mengisahkan tentang seorang remaja
perempuan (bukan lelaki ye) yang mengembara bersama motorradnya yang bernama
Hermes.

Ketika masih kecil, Kino merupakan anak kepada pasangan yang berniaga rumah
tumpangan (hotel/homestay) di sebuah negara yang mengagungkan ‘golongan dewasa’.
Dijadikan cerita, pada asalnya Kino bernama Sakura, tetapi mengambil nama Kino
sempena nama pengembara yang dia jumpa. Pengembara tersebut, bernama Kino
seorang lelaki yang kerjanya ialah mengembara. Ketika Kino menginap di rumah
tumpangan ibubapa Sakura, dia telah membuka mata dan minda Sakura bahawa dunia
ini luas dan terdapat pelbagai perkara yang menarik di luar sana.

Negara yang didiami oleh Sakura merupakan negara yang mengagungkan golongan
dewasa. Bagaimana? Mereka melihat golongan kanak-kanak sebagai manusia yang
tidak cekap untuk membuat kerja-kerja seharian. Oleh itu, pemimpin negara
mewujudkan satu dasar iaitu mereka mewajibkan golongan kanak-kanak yang telah
mencapai usia 12 tahun untuk menjalani pembedahan otak untuk memasukkan set
berfikir orang dewasa. Pembedahan otak yang kanak-kanak negara itu akan lalui
merupakan satu-satunya cara mereka untuk menjadi dewasa.

Satu hari sebelum pembedahan, Sakura meminta ibubapanya untuk tidak menjalani pembedahan ‘pendewasaan’ ini dan membuatkan ibubapanya terasa terhina dengan permintaan itu. Jiran-jiran mereka juga terkejut dengan permintaan ini seolah-olah ia suatu perkara yang tidak masuk akal. Kemudian mereka menuduh bahawa Kino-lah yang menghasut Sakura untuk tidak menjalani pembedahan ini. Tanpa membuang masa, ibubapa Sakura terus membunuh Kino di hadapan mata Sakura dan mereka juga mahu membunuh Sakura kerana Sakura dianggap sebagai ‘faulty product’ oleh ibu-bapanya dan masyarakat.

Maka Sakura terpaksa melarikan diri menggunakan motorrad Kino dari
negaranya. Untuk melupakan tragedi yang berlaku, Sakura mengubah namanya kepada
Kino, iaitu sebagai satu simbolik pengembaraan dan pembebasan diri. Maka
mengembaralah Kino dengan motorradnya yang bernama Hermes keseluruh dunia.

A Land of Decision by Majority (Ep.5)

Sebenarnya apa yang saya mahu tulis dan kongsi ialah kisah pengembaraan
Kino di sebuah negara yang rakyatnya mahu menjatuhkan pemerintahan beraja
(monarki) kerana kezaliman raja dan digantikan dengan kuasa rakyat.

Dikisahkan Kino tiba di satu negara yang sunyi sepi, kelihatan tiada orang di dalam negara itu. Sebelum tiba di kawasan bandar, Kino dan Hermes melalui satu kawasan perkuburan yang penuh dengan batu nisan. Babak ini menunjukkan bahawa ramai orang telah disemadikan di tanah perkuburan itu.

Masuk sahaja ke dalam kawasan bandar, mereka dapati bahawa bandar itu kosong tidak berpenghuni. Kino dan Hermes sudah pun menghabiskan masa selama tiga hari berjalan di dalam negara itu dan akhirnya bertemu seorang lelaki.

Lelaki tersebut amat gembira dengan kehadiran Kino dan Hermes kerana dia
tidak menyangka bahawa akan muncul manusia di bandar dan daerah yang sunyi dan
tidak berpenghuni itu. Lelaki itu dengan teruja mengungkapkan “Kami telah
melakukan perkara yang betul” dan kemudian Kino terus bertanyakan soalan kepada
lelaki tersebut tentang keadaan negara ini.

Lelaki tersebut menceritakan sejarah daerah bandar yang sunyi itu, kenapa
dan mengapa ia tidak berpenghuni langsung selain dia. Ia bermula dengan pemerintahan
beraja yang telah lama menjadi tonggak negara tersebut. Namun pada musim
kemarau yang menyebabkan tanaman tidak dapat tumbuh subur, rakyat menjadi
semakin bengang dengan raja yang hanya berseronok tanpa memikirkan hal ehwal
rakyat. Sesiapa sahaja yang cuba menentang raja akan dihukum mati dengan cara
mengikat kaki mereka dengan tali, digantung di puncak kayu dan kemudian di
putuskan tali tersebut yang menyebabkan kematian kerana badan menghempas tanah.

Tidak tahan dengan kekejaman raja, rakyat berpakat untuk melakukan revolusi
dan menjatuhkan pemerintahan monarki. Mereka berjaya menggulingkan raja dan
menangkap semua kerabat diraja. Dengan bangga mereka berjaya melakukan revolusi
tanpa pertumpahan darah. Rakyat terus menubuhkan kerajaan baharu. Rakyat sudah
bosan dengan kuasa autoriti yang memutuskan segala perkara dan mahu mendapatkan
idea-idea daripada suara rakyat dengan melaksanakan idea yang mendapat undian
yang terbanyak. Rakyat menganggap kaedah itulah yang terbaik untuk negara.

Buah fikiran rakyat yang pertama adalah bagaimana hendak diputuskan hukuman
ke atas raja. Maka, lahirlah undian yang pertama yang bertujuan untuk
menjatuhkan hukuman mati ke atas raja. Undian mendapat 98% untuk hukuman mati
dijalankan dan raja dihukum sama seperti beliau menghukum rakyat yang menentang
beliau. Kehidupan berlangsung seperti biasa dan setiap keputusan negara mesti
diundi terlebih dahulu. Segalanya ditentukan oleh undian majoriti.

Kemudian mereka menghadapi masalah lain pula. Memandangkan setiap keputusan
negara mesti dilaksanakan undian terlebih dahulu, prosesnya pasti memakan masa
yang lama. Maka ada yang mencadangkan supaya dilantik seorang ketua dan
diberikan sedikit kuasa. Malangnya majoriti mengundi untuk tidak bersetuju
dengan idea tersebut. Rakyat yang mengemukakan idea tersebut, kemudiannya
diundi majoriti sebagai bersalah dan dikenakan hukuman mati seperti di atas.

Semakin lama semakin banyak masalah yang timbul dalam kalangan rakyat,
sesiapa sahaja yang tidak bersetuju dengan undian dan pandangan majoriti,
kesemuanya dihukum mati. Keadaan ini berterusan sehinggalah ada rakyat yang
memberikan idea untuk menghapuskan sistem hukuman bunuh tersebut. Jumlah rakyat
yang dihukum mati ialah 13, 064 orang kesemuanya.

Pada akhirnya, negara tersebut hanya dihuni oleh tiga orang sahaja. Lelaki
yang menceritakan sejarah ini bersama isterinya dan seorang lelaki yang ingin
keluar daripada negara tersebut yang juga merupakan salah seorang revolusionis.
Maka undian terakhir dijalankan dengan keputusan dua satu, lelaki revolusionis tersebut
dihukum mati. Tidak lama selepas itu, si isteri tersebut sakit dan mati akibat
tiada doktor yang boleh merawatnya. Tamat sejarah.

Setelah Kino mendengar cerita lelaki itu, dia ingin beredar untuk
meneruskan perjalanannya ke destinasi lain. Tetapi lelaki tersebut mengugut
Kino dengan diacukan pistol ke arahnya sambil mengajak Kino untuk tinggal dan
bangunkan negara itu. Ironinya, Kino mencadangkan undian diadakan dengan undian
minoriti akan dihukum mati juga. Lelaki itu tersentak kerana dia akan kalah
dalam undian tersebut kerana Kino dan Hermes mewakili dua undi manakala dia
hanya mewakili satu undi sahaja.

Demokrasi Langsung

Apa yang ditayangkan oleh Kino no Tabi dalam episod ini adalah demokrasi langsung (direct democracy/pure democracy). Demokrasi langsung merupakan satu bentuk demokrasi yang melibatkan penyertaan rakyat dalam (hampir) semua keputusan negara seperti cukai dan polisi negara yang lain.

Bermakna rakyat akan turun padang setiap kali ada isu atau perubahan yang hendak dilakukan oleh rakyat atau negara. Demokrasi bentuk kedua adalah demokrasi perwakilan (representative democracy). Demokrasi perwakilan pula seperti mana negara kita hari ini. Kita memilih pemimpin dan wakil-wakil rakyat, dan merekalah yang akan menguruskan dan menetapkan hal ehwal negara.

Sejarah

Athens Purba merupakan contoh terbaik apabila hendak dikaitkan dengan demokrasi langsung pada masa lalu. Rakyat akan berkumpul di suatu tempat yang boleh diistilahkan sebagai ‘Assembly’ iaitu perhimpunan rakyat yang khusus untuk mengundi. Ia juga dikenali sebagai ‘Ecclesia’. Kebiasaannya Ecclesia di ‘pnyx’ iaitu auditorium terbuka di belah barat Acropolis. Adapun Ecclesia (tempat undi) boleh berubah mengikut keperluan oleh ketua Assembly. Assembly ini akan berkumpul dan mengundi sebanyak 40 kali setahun. Lebih khusus, setahun ada 10 kali prytany. Setiap prytany ada 4 kali pertemuan. Jadi jumlahnya 40 kali.

Dianggarkan ketika pertengahan kurun ke-4, Athen memiliki 100, 000
warganegara, 10, 000 warga asing dan 150, 000 hamba sahaya. Dalam kalangan
warganegara, hanya 30, 000 sahaja berumur 18 tahun dan ke atas. Sekiranya
anggaran ini betul, maka jumlah ini hanyalah 10 ke 15 peratus daripada jumlah
populasi. Sesiapa sahaja yang dilahirkan di Athen layak untuk mengundi. Adapun
begitu, had umur yang ditetapkan pada pengundi adalah 18 tahun dan ke atas.
Kemudian selepas 403 Masihi, had umur dinaikkan kepada 20 tahun dan ke atas.

Siapa yang boleh dan layak mengundi di Athen?

Keputusan diadakan dengan cara undian (vote). Dan undian pula dilakukan
dengan mengangkat tangan. Undian dikira selesai atau tamat dengan berakhirnya
angkatan tangan oleh penduduk yang hadir.

Tidak dapat dianggarkan jumlah kehadiran yang tepat untuk satu sesi undian.
Ia menunjukkan bahawa agak sukar untuk kesemua warga Athen yang layak mengundi
untuk datang mengundi. Pada 411 Masihi, pihak atasan Assembly telah
memberikan upah ataupun bayaran kepada rakyat yang hadir mengundi. Langkah ini
bertujuan untuk meningkatkan lagi peratusan turun mengundi terutama sekali
daripada golongan miskin. Upah yang tinggi menaikkan lagi kehadiran untuk
mengundi.

Switzerland

Banyak sahaja negara dan daerah yang mengamalkan demokrasi langsung. Tetapi
Switzerland yang dikatakan menepati atau hampir kepada ciri-ciri demokrasi
langsung berbanding pengamalan oleh negara-negara lain yang hanya sekadar pada
tahap negeri atau daerah sahaja. Demokrasi langsung yang diamalkan di
Switzerland merangkumi semua tahap. Iaitu kebangsaan (national), negeri
(canton) dan daerah (municipal).

Switzerland memiliki 8.2 juta penduduk (2017) yang boleh dibahagikan kepada
26 negeri (canton). Setiap tahun rakyat Switzerland akan mengundi sebanyak 4
kali.

Sebagai contoh, mereka boleh mengundi untuk membangunkan sekolah baharu di
kawasan mereka, atau cadangan untuk sebuah negeri menghasilkan tenaga elektrik
mereka sendiri atau pelan persaraan. Adapun begitu, peraturan yang telah
digazetkan tidak boleh dibuat undian semula. Isu-isu baharu sahaja yang dibolehkan
untuk diadakan undian.

Setiap 4 tahun akan diadakan pemilihan anggota parlimen iaitu seramai 246
orang ahli parlimen. Parlimen terbahagi kepada dua iaitu House of
Representatives yang mewakili suara rakyat dan Senate yang mewakili
kerajaan negeri (canton). Ini memberikan kuasa politik kepada canton
yang tidak memiliki populasi yang ramai.

Instrumen

Ada tiga instrumen demokrasi langsung yang digunakan oleh Switzerland,
merangkumi tiga jenis referendum: mandatori, inisiatif popular (popular
initiative) dan pilihan (optional). Undian mesti diadakan pada sebarang pindaan
kepada perlembagaan yang menghasilkan referendum mandatori. Majoriti berganda
(double majority), yang bermaksud persetujuan majoriti rakyat dan canton
diperlukan untuk meminda perlembagaan negara.

Rakyat boleh melancarkan inisiatif yang popular untuk menuntut perubahan
kepada perlembagaan. Mana-mana warga Switzerland yang layak untuk mengundi
boleh menandatangani inisiatif popular dan sekurang-kurangnya tujuh orang (sebagai
jawatankuasa inisiatif popular) boleh melancarkan inisiatif mereka sendiri.
Sebelum undian diadakan atas inisiatif popular tersebut, jawatankuasa inisiatif
perlu mengumpul 100,000 tandatangan yang sah memihak kepada cadangan itu dalam
tempoh 18 bulan.

Inisiatif popular diperkenalkan di peringkat persekutuan pada tahun 1891. 200
inisiatif popular telah dipilih sejak itu, tetapi hanya 22 yang diterima. Pada
tahun 2016, satu inisiatif yang popular untuk memberi semua orang di negara ini
pendapatan asas yang dilancarkan ke peringkat referendum, tetapi ditolak oleh
76.9% pengundi. Inisiatif popular yang mencadangkan enam minggu cuti setahun
untuk pekerja juga ditolak semasa undian.

Contoh lain, rakyat Switzerland menolak pembinaan menara azan dan disokong
sebanyak 58% undian walaupun kerajaan telah pun melarangnya. Ini menunjukkan
bahawa demokrasi tetap dijalankan walaupun sudah terang akan suatu
undang-undang tersebut. Inisiatif popular untuk menghantar pulang penjenayah
warganegara asing telah mendapat 53% undian. Kedua-dua contoh ini iaitu menara
azan dan penghantaran pulang penjenayah warganegara asing dimasukkan ke dalam
perlembagaan.

Kesimpulan

Secara keseluruhan, demokrasi merupakan sistem yang baik untuk meraikan
kuasa yang ada pada rakyat. Adapun begitu, kelemahan sistem ini seringkali
dimanipulasikan oleh barisan pelakon (baca: ahli politik) yang mampu memperdayakan
rakyat sehingga melakukan undian atas dasar pengaruh propaganda, bukan atas
kemampuan berfikir dan menilai sendiri. Suka atau tidak, pengundi perlu
memiliki kemahiran dan kematangan dalam penilaian sebelum mengundi.

RUJUKAN:

Micol Lucchi.
(2017). This is how Switzerland’s direct democracy works. World Economic Forum.
Diambil di https://www.weforum.org/agenda/2017/07/switzerland-direct-democracy-explained/

N.A. (N.D.).
Kino no Tabi: The Beautiful World. My Anime List. Diambil di  https://myanimelist.net/anime/486/Kino_no_Tabi__The_Beautiful_World

N.A. (N.D.).
Kino no Tabi: The Beautiful World. My Anime List. Diambil di  https://myanimelist.net/anime/35079/Kino_no_Tabi__The_Beautiful_World_-_The_Animated_Series

N.A. (2011).
Switzerland’s Direct Democracy. Youtube – SWI swissinfo.ch.

N.S. Gill.
(2018). Ecclesia the Greek Assembly. Diambil di https://www.thoughtco.com/ecclesia-assembly-of-athens-118833

Robert A. Dahl.
(2019). Democracy. Encyclopaedia Britannica. Diambil di https://www.britannica.com/topic/democracy

Robert Longley.
(2019). Direct Democracy Pros and Cons. Diambil di https://www.thoughtco.com/what-is-direct-democracy-3322038

Scott Michael
Rank. (2019). Direct Democracy Definition. History on the Net. Diambil di  https://www.historyonthenet.com/direct-democracy-definition

Theo Schiller.
(2019). Direct Democracy. Encyclopaedia Britannica. Diambil di https://www.britannica.com/topic/direct-democracy


Fenomena La Nina Sedang Melanda Dunia!

Saat dunia masih bertungkus-lumus mengekang perebakan wabak Koronavirus COVID-19 ini, negara kita bakal berhadapan dengan fenomena semula jadi besar-besaran. Ia bukanlah letusan gunung berapai, gempa bumi, ribut taufan, dan bencana seumpamanya yang biasa kita saksikan. Fenomena semula jadi yang bakal kita hadapi adalah La Niña. Apa itu La Niña?

Pernah dengar tak nama El Niño? El Niño adalah fenomena kepanasan suhu lautan yang berlaku di Kawasan tengah dan timur Lautan Pasifik, termasuklah kawasan pantai Amerika Selatan. Fenomena ini bersifat semula jadi kerana terdapat kitaran suhu panas dan suhu sejuk permukaan tengah dan timur Lautan Pasifik bernama El Niño-Southern Oscillation (ENSO).

Apabila ENSO masuk dalam fasa kepanasan suhu, fenomena El Niño berlaku. Bagaimana jika fasa kesejukan suhu tiba dalam ENSO? Inilah yang kita panggil sebagai fenomena La Niña. Apabila El Niño berlaku, tekanan atmosfera yang tinggi akan berlaku di barat Lautan Pasifik manakala tekanan atmosfera yang rendah berlaku di timur Lautan Pasifik.

Tempoh berlaku kedua-dua fenomena ini tidak menentu, walaupun fenomena ini pernah bertahan selama 4 tahun ia terjadi. Kadang El Niño berlaku selama 2 atau 7 tahun.

La Niña bermaksud “anak perempuan” manakala El Niño bermaksud “anak lelaki”. Fenomena La Niña bertentangan dengan El Nino sehingga mempunyai gelaran lain iaitu anti-El Niño, dan El Viejo (orang tua).

Apabila fenomena ini berlaku, suhu permukaan laut sepanjang equatorial (garisan melintang) pertengahan dan timur Lautan Pasifik menurun sekitar 3 hingga 5 °Celsius. Tambahan pula, tekanan atmosfera tinggi berlaku di timur Lautan Pasifik dan tekanan atmosfera rendah berlaku di barat Lautan Pasifik.

Kehadiran La Niña ini berkekalan sekurang-kurangnya selama 5 bulan. Kesan kehadirannya mampu mengubah cuaca hampir seluruh Bumi, khususnya Amerika Utara, Atlantik, malah merubah musim ribut taufan Pasifik, di mana berlaku kekerapan puting beliung tropika di lembangan Atlantik.

Setelah kita faham akan fenomena La Niña ini, mari kita fahami cuaca apa yang berlaku jika La Niña berlaku. Sejak pemerhatian kesan fenomena ini sejak tahun 1950, kesan cuaca berlaku bergantung apakah musim yang berlaku di benua terdekat.

Bermula di benua Afrika, selatan Afrika mengalami cuaca sejuk berbanding cuaca biasa yang memanas bermula pada bulan Disember hingga Februari. Manakala timur Afrika pula mengalami cuaca yang terik melebihi suhu cuaca yang biasa.

Pergi ke benua Asia, pembentukan cyclone atau puting beliung kemudian mengikuti rabung subtropika iaitu laluan tekanan atmosfera yang tinggi menuju ke barat Lautan Pasifik, lalu mengancam negara China. Manakala Asia Tenggara pula akan mengalami hujan lebat yang berterusan di negara Filipina, Indonesia, dan Malaysia.

Masuk ke Amerika Utara, hujan dan pemendakan berlaku di kawasan geografi tertentu seperti utara Midwest, utara pergunungan Rockies, Northern California, dan selatan serta utara Pacific Northwest. Pembentukan puting beliung dengan tekanan udara lebih kuat juga berlaku di Lautan Atlantik dan Pasifik. Di Kanada, La Niña menyebabkan penurunan salji yang berterusan serta suhu musim sejuk yang meninggi.

Berbeza di Amerika Selatan, musim kebuluran berlaku di persisiran pantai Peru dan Chile. Pada bulan Disember hingga Februari, utara Brazil mengalami cuaca yang mendap. Kawasan geografi Andes pula mengalami hujan yang berterusan sehingga mampu membanjiri Llanos de Mojos, Bolivia sejak tahun 1865. Kali terakhir banjir tersebut berlaku pada tahun 1931.

Sekarang, persoalan utama timbul, adakah fenomena La Niña bakal terjadi pada tahun 2020? Menurut National Oceanic and Atmospheric Administration (NOAA), sebuah agensi saintis Amerika yang mengkaji tentang keadaan lautan, aliran air, dan atmosfera, fenomena La Niña bakal terjadi Ketika musim sejuk pada hujung tahun ini. Namun kebarangkalian berlakunya fenomena ini adalah rendah.

RUJUKAN:

Jenkins, D. (16 May 2020). Early odds tilt slightly toward winter La Nina. Capital Press. https://www.capitalpress.com/…/article_c078e130-9605-11ea-9…

Wu, M. C.; Chang, W. L.; Leung, W. M. (2004). “Impacts of El Niño–Southern Oscillation Events on Tropical Cyclone Landfalling Activity in the Western North Pacific”. Journal of Climate. 17 (6): 1419–28

Yuan Yuan; HongMing Yan (2012). “Different types of La Niña events and different responses of the tropical atmosphere”. Chinese Science Bulletin. 58 (3): 406–415.

“What are El Nino and La Nina?”. oceanservice.noaa.gov. Retrieved 15 May 2020. https://oceanservice.noaa.gov/facts/ninonina.html


Batu Bersurat Terengganu: Lambang Sebuah Peradaban Agung

Batu adalah salah satu manuskrip yang juga medium ilmu dalam Alam Melayu. Salah satu batu bersurat yang masyhur ditemui ialah batu bersurat Terengganu yang bertarikh 4 Rejab 702 Hijrah bersamaan 22 Februari 1303 Masihi. Keajaiban yang ada pada batu bersurat Terengganu ialah hanya dengan sebongkah batu bersurat itu terzahir satu tamadun manusia yang agak menyeluruh.

Pada batu bersurat Terengganu yang ditemui di Kuala Berang itu terzahir elemen-elemen ketamadunan seperti berikut:-

1) Masyarakat yang beragama Islam

Pada batu bersurat ini jelas terpahat bahawa Rasulullah & para pengikutnya merupakan model yang wajib diikuti serta peranan penguasa untuk meneguhkan Agama Islam.

Masyarakat yang beragama merupakan salah satu ciri masyarakat yang bertamadun. Tambahan pula pada batu bersurat ini terzahir bahawa masyarakat Melayu di Kuala Berang telah pun menganut agama Islam. Seperti sedia maklum, Islam memiliki tamadun dan keilmuan yang tinggi. Maka terdapat kebarangkalian besar bahawa ilmu-ilmu ketamadunan Islam telah dipelajari oleh masyarakat Melayu di Kuala Berang.

2) Memiliki sistem pentadbiran & politik

Pada batu bersurat ini jelas terpahat peranan Raja Mandalika yang bermaksud wakil raja (jawatan seumpama gabenor pada hari ini) iaitu melaksanakan syariat Islam.

3) Memiliki sistem perundangan

Tujuan utama batu bersurat ini ditulis adalah sebagai dokumen undang-undang di mana jelas dinyatakan hukuman termasuk hukum hudud.

4) Memiliki keadilan sosial yang begitu tinggi

Pada batu bersurat ini jelas terpahat bahawa seluruh golongan tidak terkecuali dari menerima hukuman jika melakukan kesalahan termasuk anak madalika (wakil raja) yang turut akan direjam sekiranya terbukti berzina dan telah berkahwin.

5) Pengetahuan ilmu matematik

Pada batu bersurat ini jelas terpahat pecahan angka metematik seperti “sepuluh tengah tiga”, unit ukuran seperti “tahil, paha dan saga” dan nombor ordinal seperti “pertama, keempat, kelima dan keenam.

6) Pengetahuan ilmu falak atau astronomi

Pada catatan tahun batu bersurat ini dinyatakan perkataan “tahun saratan” (sharatan) yang membawa maksud kumpulan bintang yang membentuk dua tanduk kambing biri-biri yang merujuk kepada Buruj al Hamal atau zodiak Aries.

Maka terdapat keberangkalian bahawa masyarakat Melayu Terengganu pada ketika itu telah pun menggunakan alat mencerap langit tamadun Islam iaitu asturlab (astrolabe).

7) Memiliki sistem kalendar

Batu bersurat ini juga membuktikan bahawa orang-orang Melayu telah menggantikan sistem kalendar zaman Hindu-Buddha dengan sistem kalendar Islam di mana padanya terpahat perkataan hari Jumaat & bulan Rejab.

8) Memiliki sistem tulisan tersendiri

Batu bersurat Terengganu turut menjadi bukti awal penggunaan tulisan Jawi selain kitab Bahrul Lahut dan bukti perubahan abjad tulisan Melayu dari rencong/pallawa/kawi kepada Jawi yang berasaskan huruf Arab sama ada dalam bentuk suai-gabung atau pakai terus.

9) Aktiviti ekonomi dan perdagangan

Catatan tentang penggunaan emas, ‘harta denda’, unit sukatan dan aturan bagi pihak yang berpiutang membuktikan kepesatan aktiviti ekonomi dan perdagangan. Pengamalan Islam juga membuktikan Kuala Berang adalah pelabuhan yang dikunjungi oleh pedagang-pedagang Islam dari luar.

10) Pelbagai kearifan tempatan

Proses pemahatan batu bersurat ini boleh membuktikan kearifan tempatan dalam ilmu menempa besi dan kepintaran memilih jenis batu (ilmu geologi). Selain itu, perkataan ‘benuaku’, ‘benua Terengganu’ dan ‘behumi penentua’ boleh membuktikan kearifan ilmu geografi masyarakat setempat.


Malaysia Baru: Identiti Nasional

1. Penulis menekuni persepsi dan kefahaman yang dizahirkan oleh segelintir rakyat Malaysia tentang slogan “Malaysia Baru” yang digagaskan kerajaan. Penulis mengklasifikasikan kepada dua kelompok majoriti iaitu “menyokong tanpa faham” atau “menolak tanpa faham”.

2. Malangnya, kita boleh terpisah kepada kedua kelompok ini hanya kerana semangat kepartian, pro-kerajaan akan menyokong manakala pro-pembangkang akan menolak. Fenomena seperti ini menandakan bahawa wacana politik kita masih berkisar ditahap yang mandum dan ini sangat membimbangkan, kita masih tidak celik atau matang berpolitik.

Sepatutnya, apabila selesai proses pilihanraya, kita perlu bergerak kearah pembinaan dan pengurusan negara. Tajuk perbincangan politik yang perlu kita bahaskan ialah tentang polisi negara, adakah tindakan sekian adalah yang terbaik untuk negara atau sebaliknya, jika tidak apa solusi yang kita boleh salurkan, jika tidak berkesan lagi, rakyat boleh menekan mengikut saluran(baca: check and balance).

Apakah Malaysia Baru Bagi Kerajaan

3. Sehingga sekarang tiada definisi Malaysia Baru yang berjaya menepati spektrum sains politik yang benar. Adapun, kenyataan daripada Menteri atau Perdana Menteri sendiri, semuanya bersifat populis dan mempunyai kesamaran(tidak tepat). Respon daripada kesamaran inilah yang melahirkan kekeliruan rakyat terhadap visi kerajaan yang baru ini.

4. Di dalam portal rasmi, kerajaan mentakrifkan Malaysia Baru sebagai “Malaysia Baharu adalah hasil daripada usaha untuk membaiki apa yang telah rosak di negara ini dan untuk mengulangi lagi kejayaan dan pencapaian negara yang membanggakan yang pernah dicapai sebelum ini” atau dalam erti kata lain, selepas Malaysia berjaya membina kerajaan baru(Pakatan Harapan), Malaysia seolah-olah bebas daripada kerajaan yang korup, kleptokrasi dll/suci seperti baru lahir. Jika kerajaan ingin terus mengunakan laras definisi ini untuk “Malaysia Baru”, saya jangkakan yang ia akan gagal dan terus membawa kepada perpecahan.

Malaysia Baru Bagi Pembangkang

5. Mereka akan melihat slogan ini sebagai ancaman, sebagai sebuah ideologi pemula kepada kebencian perkauman, agama yang mula membuak semenjak Pakatan Harapan mula memimpin negara. Kita tidak pelik kenapa kefahaman sebegini boleh timbul, ianya kerana definisi yang samar seperti dijelaskan tadi. Namun, kita juga perlu adil dalam menyatakan pandangan, elakkan bersangka-sangka kerana ia menimbulkan jurang bukan mendekatkan.

Malaysia Baru Sebagai Identiti Nasional

6. Malaysia Baru bukanlah slogan yang diguna pakai bagi memperingati kekalahan Barisan Nasional, sampai bila kita mahu berdendam dan menyalahkan orang lain, sepatutnya mentaliti kerajaan perlu lebih matang dan teliti. Malaysia Baru juga bukanlah satu bentuk ancaman kepada negara kerana ia tidak sama dengan “Malaysian Malaysia 1967”. Malaysian Malaysia menghendaki kita untuk tidak mendiskriminasi kaum bukan Melayu dengan menghapuskan Perkara-153 (hak-hak istimewa) dalam perlembagaan Malaysia, manakala Malaysia Baru pula membahaskan perkara yang lain (identiti-nasional).

7. Malaysia Baru sepatutnya menjadi visi kerajaan dalam membina identiti nasional(baca: building national identity) bukan instrumen menyerang pembangkang. Di dalam negara yang mempunyai kepelbagaian agama, bangsa dll, selain pembangunan material, Malaysia juga harus fokus dalam membangun identiti negara yang dapat menyatukan dalam kepelbagaian(rujuk: unity in diversity).

8. Identiti ialah sesuatu yang merujuk kepada individu atau kumpulan, ianya merupakan sesuatu yang membezakan kita daripada orang lain sama ada dari segi fizikal atau sosial, nilai atau bentuk perilaku. Jesteru itu, apakah identiti negara kita?

9. Jangan “over-interpreted” kenyataan di atas, kita perlu membezakan identiti bangsa, agama dengan identiti sebuah negara, kesemua identiti ini merupakan dari jenis yang berbeza. Jelas bahawa identiti agama membentuk muslim agar teguh bila berkait agama mereka, muslim tidak sesekali akan membenarkan agama mereka, nabi mereka dihina bagi alasan dakwah. Itu bukan lagi dipanggil dakwah tapi satu bentuk kebodohan.

10. Identiti sebuah negara akan membina dan memberitahu kita siapakah itu orang yang berwarganegara Malaysia dikala kita mempunyai pelbagai bangsa dan agama. Walaupun kita Melayu muslim, kita warganegara Malaysia. Walaupun kita berbangsa Cina Buddha, kita warganegara Malaysia. Itulah fungsi identiti-nasional.

11. Kita perlu mengakui bahawa Malaysia mempunyai pelbagai kaum, bukan hanya orang Melayu sahaja. Tetapi disamping orang melayu memperakui kepelbagaian bangsa lain, bangsa lain juga wajib ada rasa hormat dengan hak mereka (orang melayu dan islam). Wacana seperti itulah yang harus dilaraskan dalam slogan Malaysia Baru.

Kesimpulan

12. Malaysia Baru tidak sepatutnya disalah tafsir sebagai satu benda yang jahat dan salah semata-mata, ia benda yang baik tapi sebaliknya apabila disalah guna, itulah sepatutnya yang diperhatikan oleh pembangkang dan rakyat sebagai instrumen “check and balance” bagi kerajaan. Malaysia Baru juga jangan sesekali disalah guna oleh kerajaan untuk dijadikan hujah murahan bagi menghalalkan semua polisi yang mengugat kestabilan politik kita.

13. Tetapi lupakan sajalah jika kita masih mahu mengunakkan Malaysia Baru sebagai tanda kerajaan BN jatuh dsb. Wacana politik sebegitu menunjukkan ketidak-matangan sebuah kerajaan dan akan membina rakyat yang sama.

Menjadi kerajaan harus memiliki visi yang lebih besar dan murni selain menjatuh dan memalukan orang lain. Semoga Malaysia Baru difahami semua terutama pemimpin negara dan mahasiswa, jika ia digunakan selain daripada sebagai agenda pembangunan identiti nasional, sudah pasti Malaysia Baru akan menjadi seperti “air besar sampan tak hanyut” sahaja.

Wallahualam

Artikel disumbangkan oleh Aiman_R untuk The Patriots.


Kumbang Yang Mencari Jalan Menggunakan Galaksi Bima Sakti

Sebelum masuk kepada tajuk yang agak unik ini, mari kita berkenalan dengan serangga bernama kumbang n4jis ini. Seperti kita tahu, kumbang n4jis adalah sejenis kumbang yang memakan n4jis. Ia berasal dari kumpulan subfamili Scarabaeinae di mana kumpulan ini terdapat lebih 5,000 spesis kumbang n4jis di seluruh dunia. Keupayaan unik kumbang ini adalah ia mampu membawa n4jis 250 kali lebih berat dari kumbang itu sendiri ke sesuatu tempat hanya satu malam. N4jis yang dibawa itu dalam bentuk bebola itu biasa digunakan sebagai bekalan makanan atau ‘bilik’ untuk anak kumbang yang bakal lahir.

Pada bulan Januari 2013, ada satu spesis kumbang n4jis yang
mampu mencari jalan pada waktu malam menggunakan bintang Bima Sakti. Dikatakan
kumbang ini satu-satunya serangga yang berupaya melakukan sedemikian. Spesis
kumbang n4jis yang unik ini adalah Kumbang N4jis Afrika, (nama saintifik: Scarabaeus
satyrus).

Dalam kajian yang dijalankan oleh ahli biologi bernama Eric Warrant dari University of Lund, Sweden, kumbang n4jis Afrika mampu navigasikan perjalanan malam menggunakan cahaya lurus yang terpancar dari Bima Sakti. Kumbang n4jis ini biasanya mengambil n4jis pada waktu malam dan harus mengambil sebanyak mungkin kuantiti n4jis tersebut kerana persaingan ambilan n4jis dalam kalangan kumbang ini adalah sengit. Bagi memastikan seekor kumbang n4jis berjaya memiliki n4jis mereka, ia harus berpandukan cahaya dari Bima Sakti.

Kumbang n4jis Afrika mempunyai deria fotoreseptor (photo
receptor) iaitu pengesan partikel cahaya bernama foton dalam matanya. Deria ini
mampu mengesan cahaya yang dipolarisasikan dan mempunyai corak yang simetri
wujud di sekitar matahari. Cahaya yang dimaksudkan semestinya cahaya dari Bima
Sakti yang sebenarnya kita tidak mampu mengesannya kerana ketiadaan deria
fotoreseptor ini.

Tapi saintis tidak tahu bagaimana kumbang mengesan cahaya yang ia perlukan walaupun banyak cahaya yang menerangi pada waktu malam seperti cahaya bulan. Maka Warant dan pasukan penyelidikannya membuat pemerhatian terhadap kumbang tersebut di Afrika Selatan. Pada pertama kali melakukan pemerhatian,mereka sediakan kumbang bersama bebola n4jis di meja dengan keadaan  tiada bulan di langit. Walaupun  bulan tidak kelihatan, kumbang Scarabaeus satyrus masih menggerakkan bola n4jis dalam garisan lurus.

Untuk memastikan teori navigasi Bima Sakti adalah benar, para
penyelidik membawa uji kaji mereka ke Johannesburg Planeterium untuk
mendapatkan suasana langit mempunyai Bima Sakti. Keputusannya? Kumbang tersebut
masih merangkak lurus  mengikut jalur
Bima Sakti planetarium. Kajian terakhir adalah menolak kehadiran Bima Sakti
dalam penglihatan kumbang n4jis Afrika. Pasukan penyelidik meletakan sekeping
kadbod kecil di atas kepada kumbang bagi menghalang penglihatannya ke langit.
Kumbang tersebut didapati hanya berpusing tidak tentu hala. Kajian yang Warrant
dan pasukannya lakukan diterbitkan dalam Current Biology jurnal.

Sean D. Whipple, ahli entomologi (kaji serangga) kumbang n4jis dari
Jabatan Entemologi di University of Nebraska-Lincoln, memuji dan mengesahkan
kajian Warrant melalui utusan emel. Pengkaji ini juga menambah hujah atas
kajian Warrat tentang potensi langit malam yang akan mengalami pencemaran
cahaya dan menghalang sinaran bintang menembusi bumi. Pencemaran ini menurutnya
tidak baik untuk navigasi kumbang n4jis Afrika kerana tanpa bintang dari Bima
Sakti, kumbang tidak akan peroleh n4jis dengan mudah.

Maka, Warrant memutuskan bahawa kajian kumbang n4jis mencari jalan
menggunakan Bima Sakti adalah benar dan disahkan oleh pakar serangga. Beliau
konklusikan selain kumbang n4jis perolehi kelebihan tersebut, kupu-kupu yang
bermigrasi juga berpotensi menavigasikan perjalanan denganc cara yang sama.

RUJUKAN:

Dacke, M.; Baird, E.; Byrne, M.; Scholtz, C. H.;
Warrant, E. J. (2013). “Dung Beetles Use the Milky Way for
Orientation”. Current Biology. 23 (4): 298–300

Jonathan Amos (24 January 2013). “Dung beetles guided by Milky Way”. BBC News. Retrieved 18 November 2019.


Sejarah Papua New Guinea

Pulau New Guinea adalah pulau besar yang terpisah dari benua Australia oleh Selat Torres. Pulau ini adalah pulau kedua terbesar dunia selepas Greenland dengan keluasan sebanyak 785, 753 km persegi serta pulau terbesar dalam gugusan kepulauan Oceania.

Bahagian timur pulau adalah negara Papua New Guinea yang bebas merdeka manakala bahagian barat pulau yang dirujuk sebagai Western New Guinea atau Barat Papua/Irian Jaya adalah negeri milik negara Indonesia sejak 1963.

Manusia tiba di New Guinea kira-kira 45,000 tahun lalu, walaupun masih ada perdebatan antara arkeologis. Mereka tiba dari Asia Tenggara sejak Zaman Ais di mana paras laut sangat rendah dan jarak antara pulau sangat pendek. Manusia awal ini juga pandai mengurus sumber hutan walaupun mereka meneruskan hidup berburu dan mengutip buah-buahan.

Pertanian wujud di New Guinea pada 7,000 SM, lebih tepat diperkenalkan di kawasan Kuk, seiring dengan perkembangan pertanian di Mesir Purba dan Mesopotamia. Kira tua jugalah orang New Guinea dengan orang tamadun Mesopotamia dan Mesir Purba ni. Dengan penanaman ubi keledek dan penternakan khinzir, manusia New Guinea beralih menjadi petani dan mereka hidup di kawasan tinggi dengan altitude lebih 2,000 meter. Tanaman pertama mereka adalah tebu.

Penduduk New Guinea menggunakan tulang, kayu, dan batu sebagai alat pertanian. Mereka juga mengamalkan sistem dagang dengan penukaran barangan pinggir pantai seperti tembikar, kerang, dan hasil laut dengan barangan hutan sejak berlaku migrasi kedua manusia yang berbahasa Austronesia pada 500 SM.

Pulau Papua tidak dikenali oleh dunia Eropah sehingga pada abad ke-16 Masihi, di mana pengembara Portugis dan Sepanyol bernama Dom Jorge de Menezes dan Yñigo Ortiz de Retez adalah pengembara pertama memijak pulau tersebut.

Pada 1526, Jorge de Menezes secara tak sengaja tiba di New Guinea dan menamakannya sebagai ‘Papua’ yang diambil dari kosa kata Bahasa Melayu bagi menggambarkan orang Melanesia New Guinea yang berambut kerinting. Tahun 1545, Yñigo Ortiz de Retez menamakan pulau besar itu sebagai New Guinea kerana ada persamaan terhadap orang asalnya dengan orang Africa di negara Guinea.

Masuk tahun 1870-an, ahli antropologi Rusia bernama Nicholai Miklukho-Maklai menjelajah ke pendalaman New Guinea berbanding penjelajah lain yang hanya menjelajah di pinggir pantai, menghabiskan masa bersama orang asal beberapa tahun dan merekodkan kehidupan mereka dalam makalahnya.

Masuk abad ke-19 Masihi, bermula 1884, koloni Jerman menguasai bahagian utara Papua selama beberapa abad, menamakannya sebagai German New Guinea. Selepas meletusnya Perang Dunia Pertama, tentera kerajaan Australia mendarat di Papua dan menguasai German New Papua pada 1914. Atas kekalahan Jerman dan Kuasa Tengah dalam perang tersebut, Liga Bangsa memberikan Australia mandat terhadap utara Papua atau New Guinea.

Manakala bahagian selatan Papua pula telah dikuasai oleh koloni British pada 1884 dan menamakannya sebagai British New Guinea. Sebelum ini, pada 1883 Koloni Queensland milik British di Australia mahu claim bahagian selatan dan timur New Guinea. Tapi British tidak mahu, macam buang masa. Tapi apabila Jerman mula membina koloni di utara New Guinea, British mula claim bahagian yang Koloni Queensland yang mahu demand. Takut kali ini Jerman mahu ugut British Australia. Jadi British New Guinea ditubuhkan pada 4 September 1888. Tahun 1906, British New Guinea upgrade menjadi Territory of Papua yang ditadbir oleh Australia mengikut Akta Papua 1905 walaupun ia masih di bawah pengaruh British.

Dalam Perang Dunia Kedua, kempen perang New Guinea (1942 – 1945) adalah peristiwa perang terbesar di Papua yang melibatkan Jepun dan Kuasa Bersekutu (Allies). Kempen ini meragut nyawa seramai 216,000 orang tentera Jepun, Australia, dan USA. Selepas perang ini, kedua-dua tanah Papua naungan Australia bersatu dan dinamakan sebagai ‘Territory of Papua and New Guinea’. Dari nama inilah ia dipendekkan sebagai ‘Papua New Guinea’ yang kita kenal sekarang.

Orang Asal Papua ingin memperoleh kemerdekaan kepada United Nations (UN) dari genggaman Australia. Maka, Papua memperoleh kemerdekaannya pada 16 September 1975, sama tarikh (kecuali tahun) dengan Hari Malaysia. Papua kemudian menjadi negara Komanwel di mana Ratu Elizabeth II menjadi penaung negara-negara bekas milik British. Walaupun status Papua bertukar kepada negara, namun masih ada konflik terbaru dan pertama Papua sebagai negara, iaitu pemberontakan Pulau Bougainville.

Pada 11 September 1975, Pulau Bougainville mengisytiharkannya sebagai Republic of the North Solomons. Pengiktirafan ini mengejutkan Papua kerana pulau yang memberikan 40% pendapatan negara hasil dari aktiviti perlombongan emas akan keluar status kepada berkerajaan sendiri. Maka pemberontakan Bougainville berlaku pada 1975 – 1976. Hasil pemberontakan ini Papua merubah status Bougainville sebagai wilayah melalui pemindaaan Undang-Undang Papua New Guinea.

Tahun 1988, berlaku lagi pemberontakan baru yang dikenali sebagai Perang Sivil Bougainville. Perang ini meragut 20,000 nyawa dan akibat peristiwa ini Papua dan pemberontak Bougainville mementerai perjanjian damai yang berlangsung di New Zealand pada 1997. Dari perjanjian itu, Bougainville diiktiraf sebagai wilayah autonomi. Akan datang, pada 23 November 2019, sebuah referendum kemerdekaan Bougainville bakal berlangsung. Maka, kita boleh lihat masa depan Bougainville sebagai negara baru melalui undian rakyat majoriti.

RUJUKAN:

“Papua New Guinea”. The World Factbook. Langley, Virginia: Central Intelligence Agency. 2012. Retrieved 21 November 2019.

Biskup, Peter, B. Jinks and H. Nelson. A Short History of New Guinea (1970)

Kenneth, Gorethy (5 August 2019). “B’ville Referendum Dates Changed”. Papua New Guinea Post-Courier. Retrieved 24 August 2019.

Knauft, Bruce M. (1999) From Primitive to Postcolonial in Melanesia and Anthropology. University of Michigan Press. p. 103.

Gillespie, Waratah Rosemarie (2009). Running with Rebels: Behind the Lies in Bougainville’s hidden war. Australia: Ginibi Productions.

O’Connell, J. F., and J. Allen. “Pre-LGM Sahul (Australia-New Guinea) and the archaeology of early modern humans,” Rethinking the human revolution: new behavioural and biological perspectives on the origin and dispersal of modern humans (2007): 395–410.


Kenapa Banyak Syarikat Tamatkan A380?

Teringat balik tahun 2013. Lain benar dulu dan sekarang. Satu-satunya orang asyik kena marah hanyalah Najib Razak. Hari ini sampai ke Timbalan Menteri Sukan kena. Dulu orang tidak sudah bising pasal hutang negara.

Hari ini ramai marah pasal COVID-19. Dulu ramai berseronok Malaysia Airlines beli enam buah pesawat Airbus A380. Mana tidaknya – inilah pesawat penumpang paling besar dunia, boleh memuatkan 525 hingga 853 orang sekali jalan.

Hari ini Malaysia Airlines mahu berhenti menggunakan A380. Yang sa.disnya, tiada siapa kisah.

Malaysia Airlines memang kerap bermasalah. Setiap tahun ada saja isu kewangan yang dibentangkan pihak media.

Keadaannya tidak pulih meskipun dengan dua eksekutif Eropah. Christoph Mueller yang terkenal sebagai “turnaround specialist” pun berhenti dalam masa setahun (Associated Press, 2016), sedangkan beliau berjaya memulihkan Aer Lingus.

Senang kata, masalah kewangan Malaysia Airlines bukanlah satu benda baru. Cuma yang pelik, bukan Malaysia Airlines saja yang gigih menghentikan operasi A380.

Setakat ini Air France dan Hi Fly Malta telah menghentikan penggunaan A380 (Cornwell & Hepher, 2020). Dalam industri penerbangan, syarikat Emirates memang terkenal di merata tempat. Ia juga terkenal sebagai syarikat paling banyak pesawat A380.

Setakat ini, Emirates sudah membeli 115 pesawat A380 daripada Airbus. Sebelum COVID-19, pihak Emirates menempah lapan buah A380 baru. Tetapi sekarang ini, Emirates sedang cuba membatalkan lima pesanannya (Singh, 2020). Menurut CEO Emirates Tim Clark, “era A380 sudah berakhir”.

Sambil memujuk Emirates, pihak Airbus terdengar yang Singapore Airlines pun telah berhenti menggunakan A380 buat sementara waktu (Goldstein, 2020). Keputusan sama dibuat Lufthansa (Jerman) dan Qatar Airways.

Walaupun mula diguna sejak 2007, “White Queen” dan “Pearl of the Sky” semakin menjadi gajah putih. Sudahlah harganya sangat mahal, sekitar AS$432.6 juta semasa diumumkan (Airbus, 2016).

Itu pun pakar industri agak hairan, kerana harga ini tidak mungkin boleh balik modal penyelidikan dan pengeluaran (Michaels, 2012). Dan Airbus sendiri sudah berhenti menerima tempahan (O’hare, 2021).

Apa yang sedang berlaku?

Punca Pemberhentian

Sektor penerbangan sebenarnya sedang berdepan dengan sebuah revo.lusi masyarakat. Sejak tahun 2015, terlalu banyak suara sedang mengadu tentang perubahan iklim. Untuk pengetahuan semua, pesawat memang banyak mengeluarkan karbon.

Fahaman ini semakin mempengaruhi Dunia Barat, tambah pula dengan adanya aktivis ternama seperti Greta Thunberg. Dulu tiada siapa peduli pun tentang “carbon emission”. Sekarang hujah ini menyebabkan pihak pengeluar (Airbus atau Boeing) untuk menceburi teknologi baru.

Air France menghentikan operasi A380 atas hujah “environmental footprint” (masalah alam sekitar). Syarikat penerbangan ini akan menggunakan Airbus A350 dan Boeing 787 sahaja mulai tahun 2023.

Peralihan teknologi dan zaman yang berubah menjadi dua faktor utama kenapa A380 semakin dipandang sebagai gajah putih. Pesawat ini memang serba mewah. Pengguna kerap memuji keselesaan A380 (Epstein, 2019).

Zaman ini, orang lebih peduli pasal tambang lebih murah. Boleh saja tambah kerusi Economy Class. Kalau tambah, A380 perlu memuatkan 800+ orang pula.

Ini masalahnya.

COVID-19 telah menutup sempadan antarabangsa, sekali gus menjejaskan aktiviti pelancongan global. Rakyat Jepun boleh dibuat contoh. Setiap tahun, ramai berlepas dari Jepun untuk melancong. Kiblat mereka selalu Hawaii.

Cuaca panas, permandangan pantai dan infrastruktur maju menenangkan jiwa mereka. Japan Airways menggunakan A380 untuk mengangkut jumlah besar ke Hawaii. Tanpa aktiviti pelancongan, A380 tersadai di lapangan terbang.

Sebab itulah Malaysia Airlines sedang cuba mencari jalan terbaik. Kalau jual pun, siapa akan beli? Buat masa sekarang, pihak pengurusan sedar yang A380 tiada peranan dalam rancangan masa depan: susah nak penuh + kos terlalu mahal = tidak efisyen.

Kalau fikirkan, A380 memang sesuai digunakan untuk proses haji. Tetapi musim haji hanya setahun sekali (itu pun kalau Arab Saudi tidak menutup sempadan angkara COVID-19). Dan kos tinggi tidak begitu menjaminkan, sekalipun dapat mengangkut jemaah haji. Jadi memang A380 jatuh darjat. Dulu dijulang sebagai helang; sekarang pipit lagi laku.

RUJUKAN:

Airbus. (2016, Januari 12). New Airbus aircraft list prices for 2016.

Associated Press. (2016, April 20). Malaysia Airlines CEO Christoph Mueller resigns. The Guardian.

Cornwell, A., & Hepher, T. (2020, Mei 21). Air France axes A380, Emirates seen cutting deliveries. Reuters.

Epstein, S. (2019, September 4). The real reason Airbus is retiring its A380 superjumbo jet. Wired.

Goldstein, M. (2020, November 11). Singapore Airlines sounds the (ditapiskan) knell for Airbus A380. Forbes.

Michaels, D. (13 July 2012). “Airbus Wants A380 Cost (ditapiskan)”. The Wall Street Journal.

O’Hare, M. (2021, Mac 18). The final Airbus A380 superjumbo makes its first flight. CNN.

Singh, S. (2020, Mei 20). Emirates In Talks With Airbus To Cancel Some A380 Orders. Simple Flying.


Bagaimana Untuk Membunuh Virus?

Saya faham anda semua paranoid selepas dengar pelbagai jenis khabar angin. Virus bertahan lama di udara dan bertahan lama  diatas sesuatu permukaan, semua khabar angin ni juga saya terima melalui sosial media. Ada yang kata 8 jam, ada yang kata 16 jam, pelbagai teori.

Setelah meneliti beberapa dokumen yang dikeluarkan Center of Disease Control & Prevention (CDC), WHO dan portal berita, saya ringkas dalam artikel ni bagaimana melakukan pembasmian kuman dirumah sebagai langkah berjaga-jaga.

Menggunakan sabun

Sabun ialah benda paling mudah kita dapati untuk melakukan pembersihan memandangkan rumah kita sentiasa mempunyai sabun. Bancuh sabun dengan air kemudian sembur menggunakan penyembur pada permukaan yang  ada.

Sabun telah terbukti dalam banyak kajian boleh membunuh kuman dan bakteria. Mencuci tangan selama 15 saat boleh membunuh 90% kuman dan bakteria pada tangan anda (Hardvard, 2007).

Menggunakan Peluntur

Selain daripada sabun, peluntur juga boleh digunakan. Nisbah bancuhan yang dicadangkan oleh CDC ialah 1/3 sudu/tudung dengan lebih kurang 3.8 liter air (dalam portal CDC 1gelen).

Kalau dekat rumah ada penyembur saiz satu liter tu, campur dengan satu sudu teh sudah. Berhati-hati semasa menggunakan peluntur, sifat peluntur boleh menyebabkan kakisan pada kulit dan berbahaya sekiranya masuk ke dalam mata.

Menggunakan alkohol

Cecair ini ialah cecair sama yang anda guna sebagai hand sanitizer. Kalau ada lebihan, masukkan dalam penyembur dan sembur disekeliling rumah. Dekat farmasi juga ada dijual alkohol wipes, tisu basah yang mengandungi kandungan alkohol. Anda boleh lap pada tempat berkenaan untuk membunuh kuman dan bakteria.

Pastikan anda menggunakan sarung tangan semasa memegang alkohol wipes kerana pendedahan alkohol kepada kulit dalam kuantiti yang banyak ialah berbahaya. Bukan sebab boleh terbakar seperti video yang tular, tapi sifat alkohol yang boleh menyebabkan rengsaan dan kakisan pada kulit. Alkohol belum kering memanglah terbakar, bila dah kering dan meresap ke kulit tak lagi mudah terbakar.

Menggunakan Antiseptic

Jenama paling banyak di farmasi ialah Dettol. Sama seperti peluntur, nisbah bancuhan cecair dettol ialah 1 tudung untuk 400ml air. Cecair antiseptic ialah cecair yang digunakan untuk mencuci luka supaya bakteria dan kuman tidak masuk kedalam tubuh akibat luka terbuka.

Atas tadi semuanya saya tulis menggunakan kaedah semburan. Untuk memudahkan kerja, boleh gunakan kain untuk mengelap bahagian permukaan yang disembur untuk cepat kering.

Tapi pastikan kain itu bersih dan cuci kain itu setiap kali anda lap suatu permukaan. Jangan ulang guna kain sama tanpa dicuci. Takut daripada anda mahu membasmi kuman, anda menyebarkan kuman itu ke tempat lain pula.

Pastikan semburan dalam nisbah paling halus supaya cecair itu cepat kering. Awas, sembur menggunakan penyembur, bukan simbah guna baldi. Rosak perabot rumah kalau disimbah guna baldi.

CDC mengesyorkan supaya kita melakukan pembasmian kuman pada bahagian rumah yang kerap disentuh setiap hari. Contohnya tombol pintu, meja makan, suis elektrik, telefon pintar dan papan kekunci, meja dan kepala paip.

Dalam satu dokumen yang dikeluarkan CDC, terdapat 257 bahan kimia terdapat dirumah boleh digunakan untuk melakukan pembasmian kuman.

Sebaiknya setiap kali kita pulang dari kerja atau keluar untuk beli keperluan, pakaian yang dipakai terus dicuci dan mandi. Khuatir berlaku penyebaran virus tanpa kita sedar.

RUJUKAN:


Tanpa Alice Newton, Harry Potter Tak Akan Wujud

Harry Potter’s and the Sorcerer’s Stone pernah ditolak oleh 12 buah penerbit. Ramai editor sedar akan penolakan ini. Mungkin dua atau tiga penolakan awal manuskrip J.K. Rowling ini memberikan pengaruh kepada penerbit-penerbit lain untuk menolaknya dengan membuat keputusan manuskrip Rowling tidak berpotensi untuk diterbitkan. Yang menariknya, Bloomsbury Publishing mengambil pendekatan yang berbeza. Nigel Newton, CEO penerbit tersebut memberikan manuskrip Rowling kepada anaknya yang berumur 8 tahun pada ketika itu, Alice Newton untuk dibaca. Alice sangat tertarik dengan kisah yang dipaparkan dalam manuskrip tersebut. Beliau datang kepada ayahnya, “Ayah, ini lebih baik daripada yang lain. Ayah mesti terbitkan!”

Akhirnya, manuskrip Harry Potter oleh J.K. Rowling diterbitkan pertama kali oleh Bloomsbury Publishing. Kisah ini sebenarnya sangat mengejutkan bagaimana kanak-kanak berumur 8 tahun telah mengubah nasib seorang ibu tunggal menjadi jutawan. Ketika menubuhkan jabatan kanak-kanak dalam syarikat penerbitannya, Nigel Newton mengajak editornya untuk menerbitkan buku yang kanak-kanak mahu baca, bukannya buku yang ibu bapa fikir anak-anak mereka patut baca. Setakat Februari 2018, Harry Potter telah terjual sebanyak 500 juta unit di seluruh dunia – menjadikannya buku bersiri yang terbanyak dijual dan telah diterjemah ke 80 buah bahasa. Ketika memutuskan untuk menerbitkan manuskrip Harry Potter, Barry Cunningham – ketua editor jabatan kanak-kanak Bloomsbury Publishing – telah pun sedar bahawa ramai editor telah menolak manuskrip ini. Tetapi keputusannya memberat ke arah penilaian seorang kanak-kanak. Tetapi nampaknya Cunningham membuat keputusan yang betul apabila Harry Potter mendapat sambutan yang baik.

Kaedah
Cunningham dalam membuatkan keputusan yang memberati seorang kanak-kanak yang
tiada pengalaman dalam penerbitan berbanding 12 editor lain sebenarnya
menunjukkan sebuah perjudian. Harry
Potter boleh menjadi sebuah novel yang tidak berjaya dan tidak berpotensi
seperti yang dihakimi oleh editor-editor daripada penerbit lain.

RUJUKAN: